qundao/data-zh-poetry huggingface dataset:
咏枕记事代友四首·其三
作者：毛奇龄
朝代：明
体裁：五言绝句

谁作通明制，装成八宝馀。中郎多秘语，藏就一函书。
咏枕记事代友四首·其二
作者：毛奇龄
朝代：明
体裁：五言绝句

绣裹封花絮，湘纹浃粉膏。不知结束苦，看取抱持劳。
咏枕记事代友四首·其四
作者：毛奇龄
朝代：明
体裁：五言绝句

警夜携来苦，游仙梦自疑。芙蓉绣两面，那得并头时。
咏芍药和韵
作者：毛奇龄
朝代：明
体裁：七言律诗

层台不复拟临春，尚有秾花倚槛新。低列玉釭浮紫焰，近前娇女弄朱唇。轻风吹合阶头影，晓雾浓沾砌上尘。斜折一枝争语笑，几回妒煞尹夫人。
咏菊四首 其一 紫袖西施
作者：毛奇龄
朝代：明
体裁：五言律诗

绣颊凌丹阁，蛾眉掩绛纱。妆迟当晚日，袖薄翳朝霞。剪帔分仙侣，和衣入馆娃。东窗频倚笑，尚见一枝斜。
咏菊四首 其三 金穿宫
作者：毛奇龄
朝代：明
体裁：五言律诗

本是琼台种，还疑上苑分。铜铺衔殿月，金碗贮宫云。共辇双丝辔，穿针五组文。平阳歌舞在，阁道正斜曛。
咏菊四首 其二 莺语黄
作者：毛奇龄
朝代：明
体裁：五言律诗

篱□金衣散，玲珑宝树齐。窥人同葚熟，密叶隔枝低。织素还穿影，携柑当听啼。秋霜砧杵后，恰有忆辽西。
咏菊四首 其四 蜜轮
作者：毛奇龄
朝代：明
体裁：五言律诗

油壁驱来近，羊车望转迂。傍㰚遮蝶翅，隔�落花须。漆扇回辕下，黄支蔽道隅。夕餐同坠露，一样酿蜂酥。
咏西平旧迹八首 其一 柏亭
作者：毛奇龄
朝代：明
体裁：五言律诗

封国贻来久，乡亭望去新。风清山郭晓，云度野桥春。疆理遥连楚，桑麻宛在秦。行车长驻处，争识种花人。
咏西平旧迹八首 其七 邓公陂
作者：毛奇龄
朝代：明
体裁：五言律诗

太尉多遗迹，中原感废基。当年曾伐蜀，此地早开陂。迤北平田阔，征西返道迟。汪汪千顷在，为尔一追思。
咏西平旧迹八首 其三 周泊渔家
作者：毛奇龄
朝代：明
体裁：五言律诗

碧水横梁笱，青丝展钓车。空村闻棹唱，前岸有渔家。夜雨流菰叶，秋禽叫蓼花。江洲吾有兴，何必上仙槎。
咏西平旧迹八首 其二 积雪庄
作者：毛奇龄
朝代：明
体裁：五言律诗

四望白皑皑，高风下石台。官桥冰未合，汝水冻初回。峭壁参天映，穷櫩负日开。县家能埽雪，应向洛阳来。
咏西平旧迹八首 其五 龙渊
作者：毛奇龄
朝代：明
体裁：五言律诗

滟潋棠溪水，苍龙起石磻。菁葱莲叶剑，紫气绕河干。利器藏欧冶，前朝废铁官。清光千万里，渺渺向谁看。
咏西平旧迹八首 其八 郅君章遗冢
作者：毛奇龄
朝代：明
体裁：五言律诗

荒垄迷春草，高丘带夕阳。我来时下马，一拜郅君章。史志鸿名旧，碑蟠螭首长。苍茫烟树里，父老尚烝尝。
咏西平旧迹八首 其六 董孝子织女台
作者：毛奇龄
朝代：明
体裁：五言律诗

赠佩天边杳，支机石上分。荒台衔晚照，满眼散秋云。涧蝶销红粉，山花掩翠裙。高堂如献帨，可用七襄文。
咏西平旧迹八首 其四 分金冈
作者：毛奇龄
朝代：明
体裁：五言律诗

入世怀良友，长贫感素心。非时犹韫玉，何地好分金。细草全披径，斜阳半在林。悠悠牛背上，短笛是知音。
哭江阴杨生·其一
作者：毛奇龄
朝代：明
体裁：五言绝句

抱器无成日，多情忆去时。君山明月夜，何处不相思。
哭江阴杨生·其二
作者：毛奇龄
朝代：明
体裁：五言绝句

水落看予度，霜清别汝寒。年年骥亭北，花发满阑干。
哭沈生功宗诗
作者：毛奇龄
朝代：明
体裁：五言排律

时事有长短，交情无死生。同君埋草泽，先我返蓬瀛。器大如颜子，才高过祢衡。登临回北顾，词赋本西京。早岁方怀策，终年竟请缨。人间金殿阻，天上玉楼成。鵩为长沙至，麟来曲阜行。痛心君鸟逝，转眼我驴鸣。庭有双亲养，田无一子耕。桓谭多绪论，朱穆但空籯。属志羞孙绰，临尸负子荆。今朝发哀次，何似武昌城。
哭赵弟
作者：毛奇龄
朝代：明
体裁：七言绝句

李子东游春复春，王成卖卜死河滨。最怜旅舍埋金客，犹在徐州作酒人。
唐公子授西安郡丞
作者：毛奇龄
朝代：明
体裁：七言律诗

春桐花发待鸾栖，黄绶金章惜解携。秦地通侯誇上佐，谢家司马重安西。亭临冀阙看承露，车过峣关却屏泥。公府家声曾不改，嘉名何必向人题。
唐多令·咏窝丝糖
作者：毛奇龄
朝代：明
体裁：词

捣尽筁头泥。春蚕已蜕衣。片饧里作弹丸儿。不破弥罗三寸茧，谁解道，一窝丝。粔妆汉宫遗。餦餭久未施。开元宫女尚能为。今日尚书花餤会，银碗合，使人思。
唐多令·嘲柳儿
作者：毛奇龄
朝代：明
体裁：词

隋苑覆依依。行人迷又迷。风前空惜好腰肢。待得长条堪作线，蚕箔下，又缫丝。折尽渭亭枝。年年送别离。满栏空自扑人衣。待得飞花堪作絮，交领下，暖风吹。
商公子席上作
作者：毛奇龄
朝代：明
体裁：七言律诗

晓日曈昽甲第开，青葱玉树炤衔杯。列侯幸识韦贤后，吏部重看山简来。冠组乍交分簙箸，歌钟肆起近楼台。绕堂㶁㶁长濠水，欲挽东流使倒回。
商太傅新宅作
作者：毛奇龄
朝代：明
体裁：古风

休暇达城邑，言税太傅堂。太傅有别宅，缘城溯沧浪。小入即迁坐，暂复惊违方。层庭挟幽芬，敞楹延空光。歌台缀朱网，花洞连曲房。通川截帷帘，圜桥接阑塘。湔裙赭浮鲤，濯粉垩去航。夹石委波浅，方陂贮云凉。鉴飞暮天鸟，幔捲春城桑。童观杂宾对，酒榼承曲床。酬劝藉丝管，歌咏成篇章。洛中景前模，恍憩光宅坊。
啖栗·其一
作者：毛奇龄
朝代：明
体裁：五言律诗

啖栗秋山里，清甘胜脆桃。扑来团露棘，拆去用霜刀。衔实同溪鼠，穿林羡木猱。解饥方拾橡，切莫厌贪饕。
啖栗·其二
作者：毛奇龄
朝代：明
体裁：五言律诗

山果经时觅，溪亭便坐餐。日斜双涧暮，雨过一林寒。丛刺刳金弹，重衣剥翠纨。女筐携不尽，还向树头看。
啰唝曲·其一
作者：毛奇龄
朝代：明
体裁：五言绝句

染丝作帆繂，收拾帆子回。鍮石装篙头，下篙莫轻开。
啰唝曲·其二
作者：毛奇龄
朝代：明
体裁：五言绝句

君买西地锦，应须到蜀城。蜀中春鸟语，语语自分明。
喜吴兆骞入塞和徐健庵春坊韵
作者：毛奇龄
朝代：明
体裁：七言律诗

少为迁客出重关，垂老相逢京索间。三箧自能销壮骨，五城何处吊完颜。高文窜后悲零落，圣世恩多许放还。谁道混同江上水，南流到海尚潺湲。
喜梅庚至同施侍讲韵
作者：毛奇龄
朝代：明
体裁：五言律诗

客馆绿草发，酒市青帘开。春色几时到，故人千里来。公仪有儒术，梅福本仙才。骏骨当时重，黄金更筑台。
喜迁莺
作者：毛奇龄
朝代：明

榆叶里，楝花前。烧尽白矾烟。娇龙自走不须鞭。最喜是莺迁。歌羽歌，舞羽舞。人在掌中飞去。雾丝裙子本蹁跹。何处更留仙。杏苑北，曲江西。残雪尚依依。轻轮辗絮着人衣。拊马夜归迟。蓬宴遥，莲漏浅。红烛万条深院。晓来唯听乳莺啼。移上绿杨枝。
喜迁莺
作者：毛奇龄
朝代：明

荷风乍暖。恰红版桥头，骊驹唱缓。待诏公孙，弹琴司马，挟策争游上苑。万里鹏飞在望，看翠幕传金盏。况前路，有漳台花柳，郦亭丝管。迤逦揽辔处，大道秋光，不觉长安远。丞相延来，通侯载去，户外车尝满。他日玉堂堪继，喜大小皆贤阮。装衣待，来年红杏，为君裁剪。隔江人远。一别几何年，鬓毛都换。但十柴桑，难寻句曲，到处堪留堪恋。衣上黄尘不落，望垄首浮云变。犹相忆，在庐江旧第，芹泥桥畔。可念书画室，半榻琴箫，几树花零乱。人寄南窗，诗传北郭，莫道未还东苑。我亦西泠借住，须有日、烟霞结伴。邻居好，看墙头过酒，那时相见。
喜迁莺 其二 寄赠陶燕公移居，奉和何毅庵、张迩可原唱韵
作者：毛奇龄
朝代：明
体裁：词

隔江人远。一别几何年，鬓毛都换。但十柴桑，难寻句曲，到处堪留堪恋。衣上黄尘不落，望垄首浮云变。犹相忆，在庐江旧第，芹泥桥畔。可念书画室，半榻琴箫，几树花零乱。人寄南窗，诗传北郭，莫道未还东苑。我亦西泠借住，须有日、烟霞结伴。邻居好，看墙头过酒，那时相见。
喜迁莺·其一
作者：毛奇龄
朝代：明
体裁：词

榆叶里，楝花前。烧尽白矾烟。娇龙自走不须鞭。最喜是莺迁。歌羽歌，舞羽舞。人在掌中飞去。雾丝裙子本蹁跹。何处更留仙。
喜迁莺·其一
作者：毛奇龄
朝代：明
体裁：词

荷风乍暖。恰红版桥头，骊驹唱缓。待诏公孙，弹琴司马，挟策争游上苑。万里鹏飞在望，看翠幕传金盏。况前路，有漳台花柳，郦亭丝管。迤逦揽辔处，大道秋光，不觉长安远。丞相延来，通侯载去，户外车尝满。他日玉堂堪继，喜大小皆贤阮。装衣待，来年红杏，为君裁剪。
喜迁莺·其二
作者：毛奇龄
朝代：明
体裁：词

杏苑北，曲江西。残雪尚依依。轻轮辗絮着人衣。拊马夜归迟。蓬宴遥，莲漏浅。红烛万条深院。晓来唯听乳莺啼。移上绿杨枝。
喜迁莺·祝赠
作者：毛奇龄
朝代：明
体裁：词

锦堂清昼，恰瑶盏传来，玉荷开后。齐岱基祥，甫侯嗣懿，盛世相君遗胄。皇览揆予初度，看綵凤翔云岫。况世载，有千金一字，国门之购。前侑歌缓处，脆板清丝，花下排红豆。竹秀联吟，波流送羽，觞咏兰亭依旧。当日醉乡何在，教好女揄长袖。恐有客，饮淳于一石，与君为寿。
喜逢南安赵司马开雍入京率赠
作者：毛奇龄
朝代：明
体裁：古风

去年渡马湖，便欲登君堂。蹉跎入秋节，流浪过海阳。今来本欲下横浦，为访湖西阻秋雨。不见芙蓉渡口船，空摇白鹭洲边橹。拒霜花发红满城，洲前白鹭争飞鸣。凉天清霁日初出，忽闻司马重还京。赣江浩浩向东泻，驰驿相逢赣滩下。我为湖海老逋人，君是江州旧司马。天涯尝苦相见稀，相逢各道长相思。丈夫忼慨为知己，此地逢君感何已。梅花凉未开，春莺又将语。承明定留君，为君酌斗醑。匆匆斗醑恨未揭，万里王程更前发。綵缆高牵赣水寒，相望秋山见新月。
喜遇俞汝言汝南官署是日微雪·其一
作者：毛奇龄
朝代：明
体裁：七言绝句

当湖对酒快论文，十载相思看雁群。不道朔风吹雪后，汝南官舍又逢君。
喜遇俞汝言汝南官署是日微雪·其三
作者：毛奇龄
朝代：明
体裁：七言绝句

中原相遇朔风寒，万里同看隼影盘。此处扫门烦长吏，只因客卧有袁安。
喜遇俞汝言汝南官署是日微雪·其二
作者：毛奇龄
朝代：明
体裁：七言绝句

篮车远度蔚州山，闻到灵丘观射还。欲赠青琅愁雨雪，为君西望雁门关。
喜遇俞汝言汝南官署是日微雪·其四
作者：毛奇龄
朝代：明
体裁：七言绝句

五关木落露河秋，雪里逢君在蔡州。莫怪陈蕃长入坐，汝南太守最风流。
喜遇王二光禄有赠
作者：毛奇龄
朝代：明
体裁：五言排律

我爱王光禄，同居幸比肩。学成荀况日，策献买臣年。石匮家如寄，金门吏是仙。大官留熟釜，好客散饔钱。岁共登朝履，人怀入剡船。他时醉春酒，相待鉴湖边。
喜遇陆圻因赠
作者：毛奇龄
朝代：明
体裁：七言律诗

十年惜别在钱唐，两度逢君入豫章。考狱久知原陆续，上书谁不念邹阳。中春夜对湖西酒，隔岁风高岭外装。羡汝桐乡曾过鲤，重来还拜旧祠堂。
喜金通至都复送之赴幕府次其留别诸子原韵
作者：毛奇龄
朝代：明
体裁：七言律诗

日控骖驔下直庐，重逢梁苑旧相如。几年裘敝驱驰里，一顾风生咳唾馀。天畔鸿飞秋后少，宫前柳色晚来疏。研经才子还为幕，何处堪移博士书。
嘲胡东嵓被窃诗
作者：毛奇龄
朝代：明
体裁：古风

东嵓先生家四壁，夜有何人壁间匿。杼纬机丝总是空，瓶麻罂菽悲无色。从来胠箧羞担囊，野庐宾客徒相翔。但将国士虚无意，说与河东王彦方。
嘲采莲者伤其迟暮不能已而坐得困也
作者：毛奇龄
朝代：明
体裁：五言绝句

绿水浮来浅，红莲采去迟。衣牵残梗刺，棹结野菱丝。
四嫂八十
作者：毛奇龄
朝代：明
体裁：古风

少小侍兄读，事嫂如事母。沐发溉膏沈，胶齿释粔籹。迄今四十年，沧桑变寒暑。依然属小郎，坐语相尔汝。予老入禁近，日暮类主父。幸嫂尚强健，鬓墨齿未腐。兄尝勤国事，有志不得吐。所恃子若孙，联翮并鹊举。王者贵寿考，子姓酌酒醹。况当传一经，奕世能嗣武。清秋有治蘠，道远难寄与。但剪青荷衣，暂作阶下舞。
四日吟
作者：毛奇龄
朝代：明
体裁：五言绝句

只盻辛癸至，图作千年欢。何悟别离此，只在四日间。
四月八日游华藏寺并怀徐徵君继恩逃禅湖上
作者：毛奇龄
朝代：明
体裁：五言律诗

四月寻幽兴，三摩观会禅。支公签室外，太子浴堂前。黄鸟衔春果，丹台长夏莲。流连当此日，倍忆圣湖贤。
四月初八古云和尚六十生日
作者：毛奇龄
朝代：明
体裁：七言律诗

大智光明照大千，生同刹利梵宫前。踏来江草当飞锡，落尽天花似雨钱。六甲乍看回玉历，双趺犹自捧金莲。那知迦叶相传后，重见昭王廿四年。
回前
作者：毛奇龄
朝代：明
体裁：词

斜枕山庭垂柳阴。花边槛上自鸣禽。纱窗隔梦午屏深。酒泻蛆牙冰启瓮，茶潆蟹眼雪披襟。鸦黄淡扫晚妆临。
土寨
作者：毛奇龄
朝代：明
体裁：五言律诗

土寨分徒辇，山桥度马蹄。花边回望远，枣下引头低。客舍齑舂绕，人家酒旆迷。红尘遥合处，日落太丘西。
垂虹桥投顾有孝居
作者：毛奇龄
朝代：明
体裁：七言律诗

晓风吹雨到吴江，百丈垂虹似饮駹。新水茭花横夜艇，故人椐树倚秋窗。庞山初日摇珠塔，震泽回波洒玉缸。田舍乍逢皆衣褐，肯教季布徙他邦。
城头夕照
作者：毛奇龄
朝代：明
体裁：七言绝句

百尺珠帘捲落晖，画栏初换晚妆衣。如何城畔丹鸦色，偏照楼头青鹊飞。
堕马解嘲示同游诸公
作者：毛奇龄
朝代：明
体裁：五言律诗

峻坂一长鸣，风高马自惊。非关多轶步，岂是合徒行。王济盘犹姣，羊公臂尚轻。从来骐骥相，泛驾是星精。
塞上
作者：毛奇龄
朝代：明
体裁：七言律诗

五陵年少喜擒生，长在居延道上行。天马几时来绝塞，秋风一夜入重城。黄花戍里明戈剑，白雁关前捲旆旌。祇恐城南留少妇，月明中夜怨长征。
塞上曲·其一
作者：毛奇龄
朝代：明
体裁：五言律诗

太白动高秋，征人上戍楼。风号沙曲里，天尽海西头。半壁跨关陇，前军度塞沟。专征年尚少，莫道未封侯。
塞上曲·其三
作者：毛奇龄
朝代：明
体裁：五言律诗

出塞无中策，开疆有上功。沙流秋濯剑，关月晓悬弓。汉阵三河震，边阴万里空。捷书连插羽，看入未央宫。
塞上曲·其二
作者：毛奇龄
朝代：明
体裁：五言律诗

上将调边略，中兵出渭桥。黄花秦地戍，赤帜汉年标。雪后留遮骑，云间逐射雕。古来称善战，莫过霍嫖姚。
塞下·其一
作者：毛奇龄
朝代：明
体裁：五言绝句

燎烛照秦关，将军夜腊还。寒更刁斗静，飞雪满阴山。
塞下·其二
作者：毛奇龄
朝代：明
体裁：五言绝句

金矢玉花翎，沙场旧有名。一归光禄塞，三上李陵城。
塞下曲
作者：毛奇龄
朝代：明
体裁：五言律诗

结束事长征，前军早抗旌。关山云里度，陇水笛中鸣。彍卫三城戍，良家六郡兵。争先须努力，骠骑旧行营。
墙桃为东风所落
作者：毛奇龄
朝代：明
体裁：古风

旅馆绯桃似早霞，春风昨夜度来赊。起看枝上留残蒂，最恨池西聚落花。布席不须开左幌，登墙空自恋东家。
夏杪集宋大司马宅观诸名伎偕同馆诸子即席
作者：毛奇龄
朝代：明
体裁：古风

长安六月手猎蝇，西堂午琢银床冰。花梢捲出云棚敞，桃竹铺来夏簟清。尚书朝罢理杯斝，彷佛当年饮河朔。护索弹将塞上声，参差吹遍江南乐。金槽轧札铜碗鸣，五弦三调传新声。段师曹保贺怀智，供奉御前皆有名。雕阑杂坐列彝鼎，佳客满城纷召请。门下通居白玉堂，后来总住红兰省。䣃衣还脱袖中麻，㨿席不窥砖上影。石枰玉局斗乐方，挫糟漱酪呵凉浆。钓鱼作鲙供仙史，笼饼加葱有侍郎。肴蔬错列拟公宴，对榻抽毫弄文翰。邺下方看桢粲来，梁园未许宾朋散。葵根度日暑渐收，登台月上金波流。平沙水落玉河堰，云起夜封宣武楼。华灯影里呷鹅管，遥望西山正蝘蜿。倚槛平垂斗帐斜，开轩坐对谯门晚。自怜臣朔长苦饥，短辕轣辘如鸡栖。何期暂与蓬池会，顿使凉风生葛衣。
夏首送李三还兴化时京口有警·其一
作者：毛奇龄
朝代：明
体裁：五言律诗

兵甲未宁息，怜君思故乡。到来江路永，归去海天长。葛叶裁新服，荷花蔽野航。旧时双剑匣，仍入一空囊。
夏首送李三还兴化时京口有警·其二
作者：毛奇龄
朝代：明
体裁：五言律诗

古驿平潮外，长帆细雨中。愁心浦草绿，遮眼石榴红。烽火吴王堑，烟花炀帝宫。前途如未达，归去莫匆匆。
夜分听江声浩然有故乡之思
作者：毛奇龄
朝代：明
体裁：古风

我家住西陵，惯听西陵潮。凉秋八月江关高，西陵潮上时，巨如波底长鲸号。细若寒风来，落叶相飘飖。西行渡江不闻此，曾宿嵩山少林寺，寺傍长松踞溪水。千树万树香阁边，夜来听声不得眠。宛如秋潮耳间落，坐起行空林，但见露华薄。山头月弦清漠漠，月弦漠漠清欲流，此时思乡生暗愁。迄今渡湖涉江水，去家已是四千里。江水滔滔向东去，凉秋水削流不住。日行无潮夜有风，侵舷透幕吹漴漴。水波欲泻不得泻，搏激持回卒难下。中流起澎湃，圻岸忽颓荡。孤舟本已在波浪，到此那得避冲激。横流溢洲渚，直下碍沙石。初駴惊飙动地来，既道鸿雷向天坼。狼头鹿角相迸奔，白月初落天星昏。天星欲坠雨飒飒，推篷仰天星，仍见水嗑噆。洪波虽敛水尚跃，舟中彻夜听水落。又如溪边松，习习响万壑。不疑身在大江里，万里波涛去无已。望中方拟过瞿塘，梦里忽怜归故乡。归故乡，听江水，江水有时转故乡。何日返故乡，欲返不得遂，夜听江声忽流泪。
夜到真州
作者：毛奇龄
朝代：明
体裁：五言排律

旅泊惊销夏，江行入早秋。凉风吹甓社，夜月上真州。露白沙俱净，潮来水自流。灯樯围翟贾，酒市记秦邮。瓜蔓横江步，矾花映石头。女郎归浣浦，太子去书楼。野鹊栖前渡，飞龙过此洲。只怜亡楚客，吹笛尚悠悠。
夜坐江上僧舍有作·其一
作者：毛奇龄
朝代：明
体裁：七言律诗

南楼旧事兴难同，独坐西堂对远公。鴐鹳雾惊沙路白，芙蓉霜折小池红。秋半寒潮生海上，夜深凉月过门东。何事渊明不归去，长持浊酒卧花宫。
夜坐江上僧舍有作·其二
作者：毛奇龄
朝代：明
体裁：七言律诗

西堂薄雾散蓬蒿，坐听哀鸿度石壕。万里谁同员峤月，三年只看广陵涛。荒台夜解青莲法，野寺秋寒白苧袍。何时还向山阴道，一听支公拂麈豪。
夜宿阪上草堂同南士作秋风起邻园诗仿韩孟体·其一
作者：毛奇龄
朝代：明
体裁：五言绝句

秋风起邻园，移过阪上桑。早起视阪上，黄叶满草堂。
夜宿阪上草堂同南士作秋风起邻园诗仿韩孟体·其二
作者：毛奇龄
朝代：明
体裁：五言绝句

秋风起邻园，槭槭在屋角。邻女纺木棉，秋雪夜半落。
夜泊与邻舟袁少府
作者：毛奇龄
朝代：明
体裁：五言律诗

西望纡蛮服，南行去楚天。看随佑帆落，住近酒楼边。白鹭翔荷岸，青凫散蓼田。月明高咏去，知是下江船。
夜集俞明府园亭次其小阮石眉原韵
作者：毛奇龄
朝代：明
体裁：七言律诗

名园竹树夜萧萧，閒对清樽向午桥。屋角暗星疏带雨，栏边流水曲通潮。当筵酒暖杯频泻，促坐谈深烛易烧。最喜君家饶二阮，相从林下且招邀。
夜雨同朱曾蠡江宁郭宿逮明罗坤送酒资至
作者：毛奇龄
朝代：明
体裁：七言绝句

石头城边夜泊舡，清江夜雨不成眠。只有罗坤解相忆，平明送到酒酟钱。
夜雨集桐音
作者：毛奇龄
朝代：明
体裁：五言律诗

百里鉴湖潮，轻风度画桡。衡门春寂寂，山雨暮潇潇。帐煖融桑落，灯流动草苗。明朝携屐去，应醉绿杨桥。
夜饮
作者：毛奇龄
朝代：明
体裁：七言律诗

提壶不上曲江头，学士官居对殿楼。长乐钟当晴后响，短连酒是夜来篘。园蔬不厌茭菁薄，筵烛将低菡萏收。坐近西轩看月上，有人花底笑藏钩。
夜饮倪之煌一草亭放歌并示刘二汉中王二宏昌
作者：毛奇龄
朝代：明
体裁：古风

十日九过草亭坐，一日不过思杀我。檐前况复梅花开，啾啾鸟雀啄蕊来。蜡盘烧烛闭柴闼，驸马巷南街鼓发。厅垆着火淹酒红，菜沥菘羹下匙滑。萧萧风起短袂寒，醉歌一曲那呵滩。屏前积水见星堕，暗中孤雁号云间。樽浮琥珀烛光度，起看梅花绕凉露。东邸宾筵恍旧时，南邻主第今何处。相过莫使相见稀，刘生斗酒能忘机。只怜王子清江去，三过草亭人未归。
夜饮家苌伦宅
作者：毛奇龄
朝代：明
体裁：五言律诗

画槛临秋爽，丹花滴露浓。泉明怀旧族，杜位感吾宗。庭树年前种，家书醉后封。夜阑方秉烛，月色正溶溶。
夜饮惜别
作者：毛奇龄
朝代：明
体裁：七言律诗

石井栏堂草露浮，夜阑烧烛醉还留。英雄何地依刘表，嬿婉经年是莫愁。樟叶满亭翻月落，桃根无橹逐江流。清丝妙管当筵发，休听寒鸡唱戍楼。
夜饮施少参邸舍同诸徵士作
作者：毛奇龄
朝代：明
体裁：五言排律

论学申公邸，销愁阮氏卮。烹鱼设馔早，射雉应声迟。触㡢惊槐叶，烧垆拣桂枝。案间文似纩，櫩际雨如丝。禁苑钟传后，天街人静时。徘徊红烛下，何处不堪思。
夜饮梁尚书宅有赠
作者：毛奇龄
朝代：明
体裁：古风

宣平门前吹朔风，大车小车如转蓬。缦冠挟刺向何所，为谒钜鹿司农公。司农文赋早名世，高起龙门似司隶。七序传为梁氏词，一台写出尚书字。艺林雄视四十年，走趋幕下多豪贤。爱才不减天仓粟，列屋曾无月献钱。见予倒屣设餐饭，竹席蓬屏坐来晚。灯前分牍避逡巡，酒后高谈惊近远。山茶花发红满墙，夜看赐剑皆文章。司元本是中枢宿，欲返天街一望长。
大将军西伐诗
作者：毛奇龄
朝代：明
体裁：五言排律

万里绝尘埃，将军天上来。声名惊外域，节钺授中台。司阃三军命，分符七校才。熊旗收敕勒，猿臂射轮台。日暗刀如雪，沙空鼓似雷。巡山宵击斗，度陇昼衔枚。战急前军集，行迟后命催。霜高兵气肃，风落阵云开。紫塞秦城远，黄河汉使回。西征看略马，定为取龙媒。
大敬宅牡丹
作者：毛奇龄
朝代：明
体裁：五言排律

江上栖贤里，城南处士家。春风三月雨，晚日一栏花。覆地垂枝重，当阶散影斜。丛苞含粉絮，卷蕊蹙衣纱。叶润沾黄蝶，台空落紫霞。早凉丹蒂合，昼煖碧油遮。清兴同欣赏，閒情任丽华。谁言招隐地，定为咏蒹椴。
大敬生日和南士作
作者：毛奇龄
朝代：明
体裁：古风

林深木弥茂，源浚流愈长。君子秉令器，裴然方成章。嘉言被遐服，饬行居旧邦。豹变具文质，龙神解行藏。暮类思鸟鸣，逐恶如隼扬。容众谬予及，亲仁敢君忘。曲蘖缀鸟枝，卑丘倚崇冈。兄以十年长，师乃一日良。昏昕共凉曝，荼旨分吐尝。荏苒岁序移，倏忽冬春翔。鲜蔬映窗绿，弱羽翻垄黄。嘉名锡揆览，服政惑救乡。蘧将寡愆悔，陶始归畎疆。前徽岂难追，上齿总未央。道大德弥劭，日暮途方长。愿观中天曦，藉尔四壁光。
大雪陪益都夫子游善果寺归灯下同夫子和陈检讨诗一人呼韵一人给写信口占叶不许停刻时王二舍人胡徵君在旁知状后舍人亦有和诗纪其事
作者：毛奇龄
朝代：明
体裁：古风

天将大雪早作霰，譬如拆木先拆芽。须臾抛落若柳絮，细细剪出天工葩。既非车下扑尘土，复异柁底扬风沙。祗觉双林万枝亚，一望簇簇若蘖枒。是日本欲诣初地，后车将发兴有加。寺门石幢挂秋草，似我白首双垂髿。毳羽漫空不遽堕，琼瑶在地岂敢挐。骤臻方丈恍突室，一灯黯黯围旧纱。堂中钟鼓响还寂，令我冥会成无遮。伊蒲作供饭未罢，午鸦啼过啼晚鸦。重登高阁远眺望，共惊银海翻龙蛇。雁王一塔藏贝叶，狮子双脊驮僧伽。彼此相峙总难辨，就中密织如乱麻。况当说法散花雨，岂有饧米能胶牙。浴堂煎出功德水，铜盘滟潋倾流霞。淙淙□盥发细响，不数隔水弹筝琶。即此享受亦已过，世间何用矜豪奢。挥洒既毕重就坐，寺僧复进龙乳茶。南泉既远赵州去，不须齿舌相勾爬。归来暝色暗前路，出门惘惘同天涯。谁知夜半烛窗发，依然落笔风雨斜。
天仙子
作者：毛奇龄
朝代：明

蜡炬乍开红芍药。枝头又噪星桥鹊。还疑荡子早归来，蛛网错。勾眼角。昨晚下阶裙带落。玉茧牵丝缠宝帔。当胸绣出承恩字。朝朝独自捲衣裳，蜥蜴尾。长绕臂。谁识床头有龙子。珠雀五层宫髻直。红绦盘委花砖级。太平天子用恩多，草露潗。裙裹湿。犹许蜻蜓上裙立。墙里花枝墙外影。嘶騧缓踏飞花冷。隔墙见得不分明，金甃井。银络绠。井面看身见斜领。新殿前头骑马去。射生籍里名初注。红裆垂镫手垂丝，回盼处。风绕絮。羞抱夹金鞍子住。鱼网劈来螺粉滑。臂痕细压金条脱。背人写就两行欹，花胜缬。银缕结。纤指斜封惹脂沫。城上春云城下雨。倩人留婿倾春醑。偷将婿袷障春寒，烹雪黍。炊玉杵。调婿乡音隔窗语。针管红抽丹凤锓。螭头金错裁双枕。谁家白苎夜歌来，人未寝。霜又凛。误剪葡萄紫丝锦。斑簟纹生双腕缬。梦中欲笑开娇靥。醒来记得许多情，檀兽爇。钗燕热。侍婢相看那能说。
天仙子 其七 蠡城为王郎记事
作者：毛奇龄
朝代：明
体裁：词

城上春云城下雨。倩人留婿倾春醑。偷将婿袷障春寒，烹雪黍。炊玉杵。调婿乡音隔窗语。
天仙子·其一
作者：毛奇龄
朝代：明
体裁：词

蜡炬乍开红芍药。枝头又噪星桥鹊。还疑荡子早归来，蛛网错。勾眼角。昨晚下阶裙带落。
天仙子·其三
作者：毛奇龄
朝代：明
体裁：词

珠雀五层宫髻直。红绦盘委花砖级。太平天子用恩多，草露潗。裙裹湿。犹许蜻蜓上裙立。
天仙子·其九
作者：毛奇龄
朝代：明
体裁：词

斑簟纹生双腕缬。梦中欲笑开娇靥。醒来记得许多情，檀兽爇。钗燕热。侍婢相看那能说。
天仙子·其二
作者：毛奇龄
朝代：明
体裁：词

玉茧牵丝缠宝帔。当胸绣出承恩字。朝朝独自捲衣裳，蜥蜴尾。长绕臂。谁识床头有龙子。
天仙子·其五
作者：毛奇龄
朝代：明
体裁：词

新殿前头骑马去。射生籍里名初注。红裆垂镫手垂丝，回盼处。风绕絮。羞抱夹金鞍子住。
天仙子·其八
作者：毛奇龄
朝代：明
体裁：词

针管红抽丹凤锓。螭头金错裁双枕。谁家白苎夜歌来，人未寝。霜又凛。误剪葡萄紫丝锦。
天仙子·其六
作者：毛奇龄
朝代：明
体裁：词

鱼网劈来螺粉滑。臂痕细压金条脱。背人写就两行欹，花胜缬。银缕结。纤指斜封惹脂沫。
天仙子·其四
作者：毛奇龄
朝代：明
体裁：词

墙里花枝墙外影。嘶騧缓踏飞花冷。隔墙见得不分明，金甃井。银络绠。井面看身见斜领。
天仙子·贺生子
作者：毛奇龄
朝代：明
体裁：词

韦氏双珠真可喜。芝兰欲在阶庭耳。春园况值有莺迁，人道是。天仙子。曾见宣尼抱送此。里号高阳从此始。凤毛麟角纷纷起。我来正值浴兰时，看取靧。金盘里。半是桃花半雪水。
天台僧夜话
作者：毛奇龄
朝代：明
体裁：七言绝句

海州东望海门关，玉洞桃花谢往还。夜半老僧弹指后，恍疑身在赤城山。
天姥词祝吴夫人生日
作者：毛奇龄
朝代：明
体裁：古风

朱鹑拂羽吹南薰，荷花满池开绿云。华堂清昼悬锦帨，娇丝脆管来纷纷。夫人自昔禀修婽，曾佐卢龙旧司马。云阀同传玉箧书，绣床再弄金钉瓦。两家勋伐奕叶通，往来车毂如游龙。只今继起馀三秀，尚揽青毡赋上宫。从知珠树生瑶圃，赤文重启藏书府。若欲仙盘挹紫霞，但祝秦屏似天姥。
天宁寺
作者：毛奇龄
朝代：明
体裁：五言排律

香刹倚岧峣，雕坛耸碧霄。石龙环胜地，铁佛认前朝。阁岫凭栏豁，江云到座遥。斋钟萦野竹，禅榻覆甘蕉。榜复先贤迹，门停过客镳。登临怀未极，春雨正潇潇。
天安门颁诏
作者：毛奇龄
朝代：明
体裁：七言律诗

双阙平明捲雾开，九重颁诏出层台。幡悬木凤衔书舞，仗立金鸡下赦来。彩椟横时天宇豁，黄封展尽圣心裁。策灾本是贤良事，何处还寻杜谷才。
天衣杂咏诗 其一 法华山
作者：毛奇龄
朝代：明
体裁：五言绝句

灵鹫飞来回，高僧诵去閒。南朝四百寺，犹有法华山。
天衣杂咏诗 其七 天衣
作者：毛奇龄
朝代：明
体裁：五言绝句

天柱开吴越，神宫肇晋梁。金衣颁太子，华藏锡贤王。
天衣杂咏诗 其三 普贤台
作者：毛奇龄
朝代：明
体裁：五言绝句

竹院狶筐杳，金台影幛微。前山风雨夜，如见画龙飞。
天衣杂咏诗 其九 天衣杜鹃花
作者：毛奇龄
朝代：明
体裁：五言绝句

只唤归家好，还怜去国赊。雕坛双泪落，并作杜鹃花。
天衣杂咏诗 其二 月岭
作者：毛奇龄
朝代：明
体裁：五言绝句

明月生西峰，幽岩桂花发。举手拈桂枝，仰头看秋月。
天衣杂咏诗 其五 半月泉池
作者：毛奇龄
朝代：明
体裁：五言绝句

莲池像月弦，见月与池等。如何落万川，亏此半边影。
天衣杂咏诗 其八 天女岩
作者：毛奇龄
朝代：明
体裁：五言绝句

碧草绿云鬟，翩韆下天女。朝散三坛花，暮行一溪雨。
天衣杂咏诗 其六 积翠峰
作者：毛奇龄
朝代：明
体裁：五言绝句

寺古云容合，山深翠色多。收将龙女黛，绾作佛头螺。
天衣杂咏诗 其十 伏龙坳
作者：毛奇龄
朝代：明
体裁：五言绝句

高座金轮转，当关铁锁重。谁持天半锡，来伏岭头龙。
天衣杂咏诗 其十一 双乌
作者：毛奇龄
朝代：明
体裁：五言绝句

青山白项乌，年年送雏去。祇为恋丹轮，双栖贝多树。
天衣杂咏诗 其四 望秦㠗
作者：毛奇龄
朝代：明
体裁：五言绝句

秦皇鞭石至，遥盻咸阳宫。我亦爱山色，悠然一望中。
天马行送崇仁吴孝廉公车
作者：毛奇龄
朝代：明
体裁：古风

吴生本公孙，大道骋骐骥。云是天闲旧赐驹，我友孙阳识名字。金丝羁子玉花靮，将上燕台振高策。大道相逢秋渐过，正好长安看春色。君家旧有黄阁臣，阁前络得生麒麟。从来开阁歌天马，原属公孙第一人。
太末见山花发春而林无宿叶
作者：毛奇龄
朝代：明
体裁：古风

秋栟未解叶，春樱已舒萼。不疑碧树中，遽见山柍落。南中饶荣阳，百物鲜疏索。何为逐流飙，吹吹怨寒箨。
奉别梁司马夫子敬和所赠原韵·其一
作者：毛奇龄
朝代：明
体裁：七言律诗

只合南山咏敝庐，十年空复侍宸居。难忘柳下重开锻，但立蕉林为受书。铩羽每惭东观鹤，归心如趁北溟鱼。春风一路吹行棹，尚有樯云转覆予。
奉别梁司马夫子敬和所赠原韵·其二
作者：毛奇龄
朝代：明
体裁：七言律诗

绿水初开白鳢舟，主恩师谊总难酬。登朝谁似韩忠彦，故里难寻马少游。文以漫成尝受侮，宦当拙退最为优。独怜卫尉方还洛，早有青娥泣堕楼。
奉召赴都经泰岳遥望有作
作者：毛奇龄
朝代：明

朝日泛旸谷，孤光动天门。鸿濛启青苍，仰见乔岳尊。郁若灏气接，下与浮云骞。群峰争嵯峨，拱列同星垣。我欲凌绝巘，俯视周大寰。奋迅鲜羽翼，屼峍难攀援。从来圣神出，升陟柴以燔。五王觐国后，三观窥河源。今适遘王会，将策明堂文。下诏召博士，因之及公孙。自笑圭筚士，敢为封禅言。神功发眺听，博议开浑元。但当入林丘，挥手长松间。夙昔爱天孙，层霄踊双足。俯仰志不遂，高卧沧海曲。结念周八荒，扶舆久脱辐。垂老始被徵，一憩梁父麓。崇岩倚重云，白日系匡谷。欲吸沆瀣浆，蹙额惭满腹。我有鸡斯乘，蹑峤如驾陆。入林招洪崖，望海诮徐福。折取东峰枝，间与夸父逐。历险理自明，升远象以瞩。何为盼修途，展转愧寥廓。
奉召赴都经泰岳遥望有作·其一
作者：毛奇龄
朝代：明
体裁：古风

朝日汜旸谷，孤光动天门。鸿濛启青苍，仰见乔岳尊。郁若颢气接，下与浮云骞。群峰争嵯峨，拱列同星垣。我欲凌绝巘，俯视周大寰。奋迅鲜羽翼，屼峍难攀援。从来圣神出，升陟柴以燔。五王觐国后，三观窥河源。今适遘王会，将策明堂文。下诏召博士，因之及公孙。自笑圭荜士，敢为封禅言。神功发眺听，博议开浑元。但当入林丘，挥手长松间。
奉召赴都经泰岳遥望有作·其一
作者：毛奇龄
朝代：明

朝日泛旸谷，孤光动天门。鸿濛启青苍，仰见乔岳尊。郁若灏气接，下与浮云骞。群峰争嵯峨，拱列同星垣。我欲凌绝巘，俯视周大寰。奋迅鲜羽翼，屼峍难攀援。从来圣神出，升陟柴以燔。五王觐国后，三观窥河源。今适遘王会，将策明堂文。下诏召博士，因之及公孙。自笑圭筚士，敢为封禅言。神功发眺听，博议开浑元。但当入林丘，挥手长松间。
奉召赴都经泰岳遥望有作·其二
作者：毛奇龄
朝代：明

夙昔爱天孙，层霄踊双足。俯仰志不遂，高卧沧海曲。结念周八荒，扶舆久脱辐。垂老始被徵，一憩梁父麓。崇岩倚重云，白日系匡谷。欲吸沆瀣浆，蹙额惭满腹。我有鸡斯乘，蹑峤如驾陆。入林招洪崖，望海诮徐福。折取东峰枝，间与夸父逐。历险理自明，升远象以瞩。何为盼修途，展转愧寥廓。
奉召赴都经泰岳遥望有作·其二
作者：毛奇龄
朝代：明
体裁：古风

夙昔爱天孙，层霄踊双足。俯仰志不遂，高卧沧海曲。结念周八荒，扶舆久脱辐。垂老始被徵，一憩梁父麓。崇嵓倚重云，白日系匡谷。欲吸沆瀣浆，顑頞惭满腹。我有鸡斯乘，蹑峤如驾陆。入林招洪崖，望海诮徐福。折取东峰枝，间与夸父逐。历崄理自明，升远象以瞩。何为盻修涂，展转愧寥廓。
奉呈益都相公生日二十韵
作者：毛奇龄
朝代：明
体裁：七言排律

黄扉晓辟日初暹，瑞霭忻从帝座觇。五会星辰双阙现，一天雨露万家沾。致君久已如公奭，荐士从教识杜淹。但典册书先国史，每因讲席领宫詹。班迎龙凤池边揖，名向琉璃碗内占。平见台阶扬玉烛，惊传宫漏下铜签。入朝每带萧何剑，上殿曾垂钟傅幨。香草纫针堪补衮，空桑负鼎为调盐。千盘鹤醮将安饰，十载孤裘未是廉。例簿却程追寇准，租庸变法笑杨炎。分屏宛见三旌列，搢笏多为百辟瞻。上秩礼同河岳贵，下贤意比地山谦。文随泰始开林囿，乐奏升平度里阎。徼外问安争启幰，车前白事不随帘。金鳞在榜应传钵，宝轴盈箱尽赐缣。撤到碧阑连雾捲，判来红押带花钳。图形豹尾纵横接，篆迹螭头颠倒粘。肘后箓凭篯氏授，海中筹共子房添。年踰单豹才方壮，位进非熊志未厌。莫道耆英才视杖，格天大业早能兼。
奉和 裕亲王绝句六首即用原韵 其一 苦热
作者：毛奇龄
朝代：明
体裁：七言绝句

红日歊歊丽碧空，宫槐蝉噪夕阳中。楚王自有兰台乐，犹使廷臣赋大风。
奉和 裕亲王绝句六首即用原韵 其二 得雨
作者：毛奇龄
朝代：明
体裁：七言绝句

雷车初度雨初倾，十日三时自有程。此际一闻甘泽下，何人不惬望云情。
奉和乾庵和尚天衣古迹十咏原韵·其一
作者：毛奇龄
朝代：明
体裁：七言律诗

西来白马有谁传，灵迹初开东晋年。万仞远看浮叠翠，一峰高竟入重玄。坐环绝壑疑无地，行到深林别有天。望断法华台畔路，三花宝树尽生烟。
奉和乾庵和尚天衣古迹十咏原韵·其七
作者：毛奇龄
朝代：明
体裁：七言律诗

孤猿一啸万山深，今日何由响北岑。听去不忘他日泪，呼来应识旧时心。秋清月下惊禅梦，夜半霜寒伴梵吟。携得鹫峰灵迹在，凭栏唱和有知音。
奉和乾庵和尚天衣古迹十咏原韵·其三
作者：毛奇龄
朝代：明
体裁：七言律诗

疏松涧底漫相撑，画得飞龙未点晴。但向嵓前观翠积，寻来石上有苔生。春云度处苍鳞湿，朝雨回时偃盖明。台畔有人长说法，空林镇作海涛声。
奉和乾庵和尚天衣古迹十咏原韵·其九
作者：毛奇龄
朝代：明
体裁：七言律诗

嵑嶭尝思瞰大环，白云犹驻旧禅关。也知岭背多岐路，不信淮南是小山。千佛几离春嶂外，一门如启暮烟间。前身子敬因看竹，误向溪边日往还。
奉和乾庵和尚天衣古迹十咏原韵·其二
作者：毛奇龄
朝代：明
体裁：七言律诗

何处天香云外飘，高峰斜傍碧天遥。渡溪时逐云间鹤，伐木长逢山下樵。瑶涧桂枝垂白露，珠坛明月挂青霄。如来金粟当年影，只在西嵓古寺腰。
奉和乾庵和尚天衣古迹十咏原韵·其五
作者：毛奇龄
朝代：明
体裁：七言律诗

曾看梧凤爱朝阳，不道空山现佛光。断壁云间狸卧稳，穿林日出燕飞忙。琳宫曙启花俱发，铃塔春通草亦香。时见老僧来曝背，袈裟影里坐难忘。
奉和乾庵和尚天衣古迹十咏原韵·其八
作者：毛奇龄
朝代：明
体裁：七言律诗

独立幽岩几度春，芳年商下在清宸。崇朝细草连衣绿，入暮飞花点鬓新。白日虹生疑结伴，行云天半不随人。多因曾礼如来忏，璎珞纷纷挂满身。
奉和乾庵和尚天衣古迹十咏原韵·其六
作者：毛奇龄
朝代：明
体裁：七言律诗

淼淼双溪绕寺流，苍然夭矫望中收。降来钵底原无着，伏在嵓前何所求。说法有时看露爪，听经无处不回头。笑他五百阿罗汉，渡海于今又几秋。
奉和乾庵和尚天衣古迹十咏原韵·其十
作者：毛奇龄
朝代：明
体裁：七言律诗

欲上南屏多所思，千秋王气总成悲。载归瑶海三神药，望去函关百二基。石屃吼当亭午候，杜鹃啼彻暮春时。何年着得秦人服，野寺苍茫倚杖追。
奉和乾庵和尚天衣古迹十咏原韵·其四
作者：毛奇龄
朝代：明
体裁：七言律诗

塔影重重锁碧烟，道人高坐自谈玄。山高何处弹中指，花落如曾袒右肩。架上赐衣长作供，岭头开钵不须牵。若非临济当阳在，谁遣孤峰与世传。
奉和叶掌院夫子亭下杂花原韵
作者：毛奇龄
朝代：明
体裁：古风

先生有亭最爽垲，倚槛如坐春风中。况当三月艳阳发，夸条蔓枝匝地红。綷䌨不用金错剪，□韘岂与凡葩同。始知大匠贵自得，巧者不若拙者工。有时薄醉坐花下，门纱旒裂逊马融。岂徒纷纷隔阶觑，宛若女乐填厢栊。裛衣发藻光愈灿，摇砌擢秀神所钟。宁题丹棘作野客，不使翠羽称殊翁。论化羞比漆园蝶，吐饭偶集蒲卢蜂。情閒有触便生兴，道大于物何不容。长安花少客无赖，莳场艺圃真难逢。但留阶戺一顾盻，煌扈安辨澹与秾。子房门下多荐达，当时尚有东园公。
奉和呈裕亲王园林题壁三绝句原韵应教 其一 初秋
作者：毛奇龄
朝代：明
体裁：七言绝句

小苑寒林初作花，苑墙西上接东华。那知隆庆坊边柳，只在岐王旧赐家。
奉和呈裕亲王园林题壁三绝句原韵应教 其三 荷叶池
作者：毛奇龄
朝代：明
体裁：七言绝句

荷花开尽叶犹香，雨后倾珠似夜光。但使恩波留太液，何须折作盖头妆。
奉和呈裕亲王园林题壁三绝句原韵应教 其二 秋声
作者：毛奇龄
朝代：明
体裁：七言绝句

秋到长安思渺茫，五王宅傍御街长。一闻叶向林间下，顿觉风来水殿凉。
奉和圣制阅河堤作·其一
作者：毛奇龄
朝代：明
体裁：五言律诗

天子念河决，亲诣龙渊宫。堤与江流接，源从汉使穷。东渐咨伯禹，南徙笑咸通。圣藻方贻诵，谁能掩大功。
奉和圣制阅河堤作·其二
作者：毛奇龄
朝代：明
体裁：五言律诗

覆釜初成道，宣房早筑宫。白鱼图自献，鼯鼠饮俱穷。竹石分菑楗，刍漕挽会通。河平膺爵赏，看比彻侯功。
奉和姜太翁虞部东池别业原韵
作者：毛奇龄
朝代：明
体裁：五言排律

金谷分花涧，殊亭下水关。空帘啼鸟静，曲渚散鸥閒。朝日穿林迥，春云绕座还。环桥牵紫幕，倚槛见青山。绿野行吟外，苍生想望间。幸逢开阁便，及尔一跻攀。
奉和宗藩博尔都雨中见怀原韵
作者：毛奇龄
朝代：明
体裁：七言律诗

春街三月雨霏霏，遥忆春星隐少微。华馆近天开处密，宫车尽日度来稀。兰分垄坡萦青幔，水涨河桥覆碧衣。羞煞梁园倦游客，凌云未献赋俱非。
奉和扈从登封应制四首·其一
作者：毛奇龄
朝代：明
体裁：七言律诗

嵯峨方岳望东巡，何幸天门扈近臣。磴道晓云回海日，石坛秋草遍山春。銮旗翻作中峰电，鄗黍祠还上畤神。千载玉泥留检处，今来沾尽属车尘。
奉和扈从登封应制四首·其三
作者：毛奇龄
朝代：明
体裁：七言律诗

东方雄镇护神京，豫日宸游减禁兵。霜绕幔城严未启，花开辇路笑相迎。晴看御马林间度，夜听天鸡海外鸣。九点齐州浑一望，可知六宇正澄清。
奉和扈从登封应制四首·其二
作者：毛奇龄
朝代：明
体裁：七言律诗

帐殿重重倚障开，山呼相应似鸣雷。九旗总向岩边出，万乘疑从天半来。升气下窥青检合，禋河西眺白龙回。盛朝功德真难纪，勒石惭无作颂才。
奉和扈从登封应制四首·其四
作者：毛奇龄
朝代：明
体裁：七言律诗

钩陈罗列动星文，佳气茏葱绕圣君。骑接百灵岩曲稳，龙躔三观岭头分。春还个左乘青辂，时见封中起白云。问俗省方千圣事，百年父老几曾闻。
奉和昆山叶掌院夫子题翰林院壁用东坡清虚堂韵
作者：毛奇龄
朝代：明
体裁：古风

翰林院前堆北沙，翰林院里通南衙。填厅众制但分草，列馆一区长种花。昆山夫子秉文府，授易远探七十家。日翻缥册傍铜鹤，幔掣铃索驱馋鸦。敕令掌笔定前史，美刺不杂萎与葩。秪惭诸子滥藉氏，煦纰收秽烦钩爬。从来道润鲜尘渴，菊苗芦菔不换茶。况传五教警聋瞆，只手肯䣃悬田挝。秋风院落久颓塌，骤见补葺翻叹嗟。学人绩学有如是，请看壁上挥丹霞。
奉和李使君行卫即景十咏原韵·其一
作者：毛奇龄
朝代：明
体裁：七言绝句

重重春色锁长桥，万柳参差覆石壕。欲上隋堤南去远，教人空忆广陵涛。
奉和李使君行卫即景十咏原韵·其七
作者：毛奇龄
朝代：明
体裁：七言绝句

宝地纡回水一方，白沙红树两茫茫。岸傍一座金轮塔，长带钟声伴夕阳。
奉和李使君行卫即景十咏原韵·其三
作者：毛奇龄
朝代：明
体裁：七言绝句

风迎翠盖碧亭亭，响滴荷珠静夜听。恰是梅崖读书处，藕花香畔诵金经。
奉和李使君行卫即景十咏原韵·其九
作者：毛奇龄
朝代：明
体裁：七言绝句

荒原凸凸似龙堆，薄暮携筇去复来。自昔坐看云物后，寒葭吹出万重灰。
奉和李使君行卫即景十咏原韵·其二
作者：毛奇龄
朝代：明
体裁：七言绝句

汶水遥从天际回，商船半向夕阳开。长帆一带秋光里，宁母亭边片片来。
奉和李使君行卫即景十咏原韵·其五
作者：毛奇龄
朝代：明
体裁：七言绝句

晚风吹雨送江舟，傍渚斜临百尺楼。过客莫歌啰唝去，有人望远在楼头。
奉和李使君行卫即景十咏原韵·其八
作者：毛奇龄
朝代：明
体裁：七言绝句

鸟散空林静远钟，鸡声茅屋晓烟封。遥看天半琼花发，知是高唐第几峰。
奉和李使君行卫即景十咏原韵·其六
作者：毛奇龄
朝代：明
体裁：七言绝句

瓠子长流散泽陂，朝来顾免眼迷离。谁言东郡驱车日，不是南楼理咏时。
奉和李使君行卫即景十咏原韵·其十
作者：毛奇龄
朝代：明
体裁：七言绝句

才过东村日欲斜，停车到处问桃花。看来红庙支竿处，便是黄公卖酒家。
奉和李使君行卫即景十咏原韵·其四
作者：毛奇龄
朝代：明
体裁：七言绝句

拿攫霜天龙虎姿，林间石阙未衔碑。尽教释氏经行后，犹似宣尼手植时。
奉和杜相公元日即事原韵二首·其一
作者：毛奇龄
朝代：明
体裁：五言律诗

辑瑞朝正后，端圭祝圣馀。阳回邹氏谷，春满段干闾。荆楚调兵檄，贞观奏治书。蓂阶方启荚，谁谓禁花疏。
奉和杜相公元日即事原韵二首·其二
作者：毛奇龄
朝代：明
体裁：五言律诗

王春瞻首服，相业继当阳。柏子怀贞切，椒花引兴长。祈年如召奭，作历授张苍。第与朝元宴，何须引奉常。
奉和益都夫子读孙司马韵书原韵
作者：毛奇龄
朝代：明
体裁：古风

折竹作鸟书，所藉在都讲。不虞声未谐，齐陆导鲁港。古有司马韵，皎如月在蚌。岂必穷毫毛，祗贵挈领项。何为守一閧，纷纷坐投缿。
奉和益都夫子雪中游祝氏园林原韵
作者：毛奇龄
朝代：明
体裁：古风

三轮出游忝陪从，燕山一夜雪成冻。遥寻古寺塔树深，近见平林酒旗动。孰期名苑环木坪，几曲层轩绕松栋。栏边花竹娱晚晴，盘内蔬蒲撷午供。寒鸟偏教谷外啼，冰凌故作枝头弄。酒倾百杓输阮宣，裘敝多年过平仲。堕地阳乌欲射难，有月如弦那能控。
奉和高阳相公元旦即事原韵·其一
作者：毛奇龄
朝代：明
体裁：五言律诗

正始端枢景，朝元散佩声。日华方启仗，天气欲销兵。祝岁占黄稑，开疆奠紫荆。万几劳首祚，千载藉阿衡。
奉和高阳相公元旦即事原韵·其二
作者：毛奇龄
朝代：明
体裁：五言律诗

甲子开元朔，安危寄一身。敷天皆得岁，大地总生春。玉历颁承久，银幡拜赐新。不须房杜在，宰相始称真。
奉和高阳相公初春入直喜雪原韵·其一
作者：毛奇龄
朝代：明
体裁：七言律诗

东风吹雪满重城，错认山矾散落英。内府乘春忻有象，天街入夜静无声。珠光照海惊龙蛰，玉粒盈田任鸟耕。但使三农兆三白，万方谁不荷生成。
奉和高阳相公初春入直喜雪原韵·其二
作者：毛奇龄
朝代：明
体裁：七言律诗

粲粲琼霄接帝城，羔裘重喜缀三英。望添苑树朝来色，听得宫鸦晓度声。阙下久淹东郭履，山前谁念子舆耕。难探相国忧时意，不是阳春和不成。
奉和高阳相公春集易园原韵二首·其一
作者：毛奇龄
朝代：明
体裁：七言律诗

春阴黄鸟弄交交，别馆浓花拆露稍。丞相自开新石壁，野人空忆旧书巢。草头点屐含泥印，柳外移亭接水坳。一自蓬池修褉早，顿令阳气满东郊。
奉和高阳相公春集易园原韵二首·其二
作者：毛奇龄
朝代：明
体裁：七言律诗

雨后春虹向日交，长林击马玉垂稍。临塘水涨通鱼屋，隔叶风翻见鸟巢。谢墅不连朱雀桁，辋川原有白云坳。只怜抱病追随晚，灯火愁看接远郊。
奉和高阳相公除夕入阁草制即事原韵·其一
作者：毛奇龄
朝代：明
体裁：五言律诗

制为专帘草，车从过阙停。晓含桦烛彩，春入柳条青。册府迎三朔，台阶转六星。东风方及物，论燮本无形。
奉和高阳相公除夕入阁草制即事原韵·其二
作者：毛奇龄
朝代：明
体裁：五言律诗

饯腊金门外，封函玉案前。椒盘兼馔美，桃板缀花妍。幕北来王日，荆南收盗年。弥纶终岁意，应向此宵传。
奉和高阳雪中下直原韵·其一
作者：毛奇龄
朝代：明
体裁：七言律诗

雪朝下直快幽期，控马端门欲度迟。云叶擘成堤上絮，天花散作手中丝。高怀自埽迎宾路，雅会难传禁体诗。何幸玉堂挥翰早，一时歌动郢中儿。
奉和高阳雪中下直原韵·其二
作者：毛奇龄
朝代：明
体裁：七言律诗

青女便娟未有期，春空冉冉下来迟。霙连似把青瑶屑，霰集惟抽碧藕丝。发粟久从齐相请，撒盐终是谢家诗。连朝僵卧柴车客，也和新声付管儿。
奉寄张陆舟先生二首·其一
作者：毛奇龄
朝代：明
体裁：七言绝句

白鱼潭水暮生烟，长系张融岸上船。何日东归重相访，开窗閒倚白云天。
奉寄张陆舟先生二首·其二
作者：毛奇龄
朝代：明
体裁：七言绝句

林下曾同倒玉壶，君家小阮得归无。朝回一望山河远，痛煞黄公旧酒垆。
奉寄钱唐梁明府
作者：毛奇龄
朝代：明
体裁：七言律诗

东垣才子兴翩翩，试宰钱唐年又年。海日近从城阙上，湖山长在县门边。陶家种秫分官酿，吴女栽花傍讼田。只为爱听弦诵好，春来时有过江船。
奉挽故范给事夫人来太君
作者：毛奇龄
朝代：明
体裁：七言律诗

画衣丹绋拥灵輴，寿母乘云鉴水滨。旧省尚多虞殡客，高堂只有报刘人。秋霜孤烛歌茹苦，春草荒碑卧受辛。十载谏垣劳夙夜，当时长自听鸡晨。
奉挽河南吕忠节公殉难诗
作者：毛奇龄
朝代：明
体裁：七言律诗

司马曾留神臂弓，黑头归假尚书公。七兵久已推公著，群盗何期寇吕蒙。碧血自藏缑氏岭，黄巾竟扰洛阳宫。朱衣象简怀风节，长在山河一望中。
奉祝丁太翁比部初度·其一
作者：毛奇龄
朝代：明
体裁：七言律诗

锦瑟高堂娱丈人，联翩彩袖雁行新。桃花水浅江门晓，琪树云摇海洞春。凤诰重开金简露，鸾牙分舞玉阶尘。长庚同是西方宿，瞻在秋官第一辰。
奉祝丁太翁比部初度·其二
作者：毛奇龄
朝代：明
体裁：七言律诗

东风二月柳条舒，西第新乘广德车。玄涧玉华齐暮雪，馀杭酒煖及春鱼。八龙并下盘中食，三妇争裁机上书。暇日两湖寻胜事，仙人多少在楼居。
奉祝李少司农夫子生日·其一
作者：毛奇龄
朝代：明
体裁：七言律诗

集贤学士本巃嵷，晋秩司元佐上公。周室冢臣兼会计，汉家相业起关中。生当白凤翔天半，岁见苍龙转亢东。少小鲤庭能嗣烈，宫袍裁作綵衣红。
奉祝李少司农夫子生日·其七
作者：毛奇龄
朝代：明
体裁：七言律诗

才名廿载动枫宸，公府尝联丞相茵。十日春生千日酒，一年花判百年身。通明自料常平粟，节俭方辞月进银。五十公孙曾未贵，何须开阁话平津。
奉祝李少司农夫子生日·其三
作者：毛奇龄
朝代：明
体裁：七言律诗

徒言治粟阜人民，犹藉参知作稼臣。兰省尚传左史贵，蓬屏转见侍郎贫。升贤内府材无敌，生甫中原岳有神。勿道李常无吏事，清安端属掌邦人。
奉祝李少司农夫子生日·其二
作者：毛奇龄
朝代：明
体裁：七言律诗

文昌都省动星躔，谁似中行副相贤。体国自饶登版计，肥家不用度支钱。代传蓬观文弥著，部有天仓黍自填。祗恐隐之清太甚，空庭设矢坐无毡。
奉祝李少司农夫子生日·其五
作者：毛奇龄
朝代：明
体裁：七言律诗

槐堂接武重人宗，况复司徒即大农。怀远入官殊简率，深之计地甚从容。招贤誉起燕台骏，有子名如荀氏龙。问齿不疑才服政，含元镜下对芙蓉。
奉祝李少司农夫子生日·其八
作者：毛奇龄
朝代：明
体裁：七言律诗

黄柑献罢上元卮，柏子觞传初度迟。此日孟郊才得第，笑他常侍始为诗。身稽版服恢龙驭，世掌丝纶接凤池。祗惜泉刀通九府，不令食指染铢锱。
奉祝李少司农夫子生日·其六
作者：毛奇龄
朝代：明
体裁：七言律诗

三行先后总无端，祇觉相随画省宽。元月帝蓂连岁发，百年仙李共根蟠。六符未敢遮奎曜，五教由来仰地官。况复在庭饶储□，琼林十库总琅玕。
奉祝李少司农夫子生日·其四
作者：毛奇龄
朝代：明
体裁：七言律诗

追趋凤阁喜多年，早领司庾典国泉。红廪独稽天府外，黑头参坐考堂前。鉴公能度均输议，操洁曾无入献钱。夙昔长庚虽感梦，秋星启曜在春先。
奉祝驰黄尊大人生日
作者：毛奇龄
朝代：明
体裁：五言排律

杖国诸宗父，閒居百岁翁。教儿闻海内，垂老避墙东。江橘承筐碧，园花插鬓红。倒探金简字，时憩玉津宫。至德师钟皓，祁年重鬻熊。崧高原有诵，长此播清风。
奉答东嘉陈玠客游见寄
作者：毛奇龄
朝代：明
体裁：五言律诗

仲举真名士，驱车赋远游。文章传洛下，家世在东瓯。楚颂湘兰暮，乡书海雁秋。它时秦望月，应对谢公楼。
奉答倪粲原韵
作者：毛奇龄
朝代：明
体裁：七言律诗

自辞濠上寻中散，曾在梁园赋《子虚》。入世已无操瑟想，闻君尚有带锄书。东田秋到花开后，西浦人逢落雁初。只道乘风应万里，相看犹是旧蒿芦。
奉答张检讨鸿烈南还留别原韵
作者：毛奇龄
朝代：明
体裁：古风

忆昔游东湖，同赋明河篇。酒酣一挥手，翕忽三十年。碧流徙沧海，白发凋朱颜。何期会公车，对策随广川。抽毫共深禁，作史分长筵。把臂愬畴昔，联辔课后先。谁令叱猘犬，私愧同寒蝉。多君秉謇谔，慷慨陈殿前。但谋救里�，岂为裕国泉。圣明早垂鉴，既已行其言。旋作归田计，解组还旧山。我本乞葬亲，请假还流涟。君行及春晴，先买通潞船。闻君有别业，远与东朐连。其山名郁洲，溟海相回环。中有良田畴，仙骥曾耕烟。移家暂栖止，任使岁月迁。江东无官湖，何处溯潺湲。他年倘相思，一望云海边。
奉答白门向远林枉过阙候赠诗
作者：毛奇龄
朝代：明
体裁：七言绝句

春山十里野樱开，朝采樱花暮未回。萧寺也知向秀到，蓬门不道远公来。
奉荅兖州司马李广宁原韵
作者：毛奇龄
朝代：明
体裁：七言律诗

使君车载五都珍，谷口还寻郑子真。岸帻自称方外吏，江梅先报陇头人。政分民瘼愁班鬓，书寄官斋羡等身。记得南还相忆苦，为君长挹甑边尘。
奉荅吴宝崖见赠原韵
作者：毛奇龄
朝代：明
体裁：七言律诗

苦忆才名十载馀，千秋相订岂成虚。灯前拟注延陵传，箧底难忘季重书。秋到两湖回客棹，夜来一榻对吾庐。丹崖收尽人间宝，琼圃瑶林那得如。
奉谒通政杨公林居感赠一十四韵
作者：毛奇龄
朝代：明
体裁：五言排律

上阙标云路，高门启道乡。诗书传百代，名德冠诸杨。台出金银表，官居喉舌傍。天书垂左掖，卿月照东堂。假沐还泉石，因閒问梓桑。往来申浦楫，偃息午桥庄。自愧纡三策，曾经溯九方。袁公四世植，陆氏一田荒。种杞孙枝诎，传衣祖制亡。到门惭旧主，开晏谢新昌。为仰千秋鉴，来窥数仞墙。一时依斗曜，三日接衣香。人望年来属，天星晓自张。徵车应在道，执策敢相忘。
奉谒陈中丞邸第有作·其一
作者：毛奇龄
朝代：明
体裁：七言律诗

横江开幕拥霜镡，鉴物常如海镜涵。千里河山归带砺，几年烽火靖东南。回看阙下翔威凤，暂借平泉解素骖。圣主自能勤拊髀，不劳风雨发金函。
奉谒陈中丞邸第有作·其二
作者：毛奇龄
朝代：明
体裁：七言律诗

杖节岩邦赐锦貂，河东兵革已全消。陈蕃何幸推寒士，孔闿深惭荐圣朝。探简云封神禹穴，开辕晴射浙江潮。东山终慰苍生望，黍谷盘龙未可招。
奉谢何使君夫子有感
作者：毛奇龄
朝代：明
体裁：古风

从来治郡称第一，庐江太宰何敬容。即今于越踵良牧，轩轩五马如游龙。山前文簿启来碧，花下印床开去红。竹符初发罢征调，谁谓东山有群盗。傍邑先传谕寇书，明庭且下求贤诏。龙门高峙渺百尺，顿集平原旧时客。自惭阶草渐飘零，差向园桃比颜色。负刍长自困泥涂，岂料终逢晏大夫。白璧尽教三献去，黄衣衔得一环无。当时乞食渡淮浦，无数淮流溉胏脯。结袜交为国士欢，投竿只道王孙苦。十年侧促怀旧心，使君千骑方骎骎。天涯壮士今还在，仰视滕公泪满襟。
奉谢分巡许元功使君夫子荐举抒意
作者：毛奇龄
朝代：明
体裁：古风

康熙建午之一月，朝廷下诏求俊良。荜门蓬�有佳士，不惜中外交推扬。大臣御史中执法，争捧徵书覆黄牒。江东节度文教优，璧马干旌日三接。慇勤但问章句儒，兼咨著作通群书。上铺圣德下华国，束帛误投穷巷居。蚊䖟翕翅傍椳櫑，只羡鸿飞度遥海。礐石难将白璧求，驽骀不用黄金买。使君奖士多过情，品题一过增声名。滕公按剑知韩信，文举封章荐祢衡。轺车旁午诣县舍，再拜徬徨谢车下。主父无钱那入关，王良多病难随驾。结发受书通一经，妄思载酒窥书城。手雠三豕久不定，胸贮五龟全未能。弱岁出门觅衣食，老大还为道傍客。吹篪半世罕见闻，解铗三弹有谁识。方今圣主真好文，东观学士如云屯。朱鹭作歌奏司马，白麟有对来终军。以兹荒谬厕其后，毋乃强合莸与薰。郡国限年恐致诘，安平进赏将焉存。生平忼忾感知己，挺刃愿报国士恩。祗求厚地掩薄劣，莫使庸材负贤哲。不然甡岂石隐人，何必躬耕待三节。菖蒲花发伏枕馀，病中犹改金银车。倘能鉴此陈情疏，岂敢还呈却聘书。
奉赠丁进士克扬母太君初度
作者：毛奇龄
朝代：明
体裁：五言律诗

乍向金门返，忻看锦帨陈。觞传东第客，花拥北堂人。锡寿丹书古，徵歌绛树春。最怜双舞袖，灿灿赐袍新。
奉赠严都谏十韵
作者：毛奇龄
朝代：明
体裁：五言排律

高座入文昌，天官驳正郎。开函勤对闼，起草静焚香。翠殿春摇佩，青娥晓近床。题诗留籞宿，谏猎过长杨。国士称尧阙，家声在禹航。燕台新宴会，吴地旧文章。别计开南粤，前身事孝王。依蒲通禁锁，连叶诵斋房。让士逾刘寔，邀宾类郑庄。木门天上路，谁不望仓琅。
奉赠严都谏贤母江孺人寿
作者：毛奇龄
朝代：明
体裁：五言排律

华阀多贤母，黄门善养亲。曾参真令子，严助本亲臣。夏日丹花茂，朝霞綵袖新。麟孙东壁显，凤诰北堂春。仙女馀杭酒，嘉宾丞相茵。张筵悬锦帨，千载重兹辰。
奉赠华盖山邹尊师二首·其一
作者：毛奇龄
朝代：明
体裁：古风

清都仙观华峰头，高峙金银十二楼。紫玉栏边晞绿发，碧桃花下卧青牛。何年示我三门诀，共向蓬山顶上游。
奉赠华盖山邹尊师二首·其二
作者：毛奇龄
朝代：明
体裁：古风

华盖山人八宝冠，紫霄宫府自盘桓。虎衣娇女弹金瑟，龙节仙官降石坛。何年赐我盈箱药，使我乘风生羽翰。
奉赠南关徐水部榷使君
作者：毛奇龄
朝代：明
体裁：七言律诗

冬官分榷并河渠，载得龙门平准书。自听猿啼怀木客，还悬豹尾算商车。庭开鼓盖翔朱鹭，榻下江潮滚白鱼。椅梓楩楠誇美丽，可能裁搆玉台馀。
奉赠姜掌垣内转候阙归里并觐
作者：毛奇龄
朝代：明
体裁：七言排律

几年起草重明光，十载恩书出尚方。超级暂应辞虎陛，鸣鞭久已振鹓行。觐庭舞綵纡苍绶，里社簪花拂皂囊。岁减数千馀谏纸，函留七十二封章。霜蹄归沭追张湛，白笔敷词过谢庄。戏藻看鱼分太液，栖梧有凤在朝阳。两垣旧第开丹幰，五月新荷抱绿房。幼度尚思朱雀里，王褒曾返碧鸡坊。璆珂响曳中朝履，襆被风传侍女香。一室竞将窥武库，三旌虚起待文昌。缵戎诰出尚书省，禄养欢承水部郎。内寝自调瑶作膳，上邽真见锦成乡。蜀车前负郎官弩，卫国终登仆射床。他日早膺华殿诏，为君重举泰阶觞。
奉赠屠又良解元母太君寿
作者：毛奇龄
朝代：明
体裁：七言律诗

锦帨张筵泛玉波，高堂玄发尚如螺。长携公子攀丛桂，曾对灵均剪芰荷。丽日朱函开宝篆，秋风瑶瑟动云和。阳山大节终能配，庭下何难见孟轲。
奉赠徐春坊先辈兼祝初度一十五韵
作者：毛奇龄
朝代：明
体裁：古风

海岳不易生，鸾龙与杞梓。况秉参铉姿，出入世所倚。维昔仰蓬观，格泽曜众美。陟惊琼玉晖，君家好兄弟。孰悟金马庐，偃蹇作后起。岂有白发翁，而辱青云友。乃蒙镕造舒，谦顺及庶士。轩宇开上灵，泰道方下济。投赠饶案玉，斟酌逮酒醴。高义薄矞云，崇情式波靡。馀思发文藻，掞天一何绮。自昔抱圭璧，瞻彼诵有斐。矧当皇路清，周道正如砥。君子重所生，愿言毖攸始。载咏崧高篇，清风拂兰芷。
奉赠李公子乡举入试长句
作者：毛奇龄
朝代：明
体裁：古风

海上五旒鸟，三日生綷毛。鸡斯有良驹，蹋地腾云霄。庐江才子擅宿慧，数岁能通秘书字。人世惊看豹彩光，儿时不好鸠车戏。双瞳皎皎鸾凤姿，清神宛濯秋河湄。攀楹早著鸥鸟赋，对客自吟栀子诗。行年十五举进士，独对春秋解微义。擢科不藉贾童名，上殿竟随杨亿试。黄纹袍子短称身，紫骝骑作红麒麟。君家奕叶掌词翰，玉堂仙李娇青春。从今直上紫霄去，万里风云起前路。欲问慈恩谁少年，但看春官乞诗处。
奉赠来十五集之给事
作者：毛奇龄
朝代：明
体裁：五言排律

东省推司谏，西垣重议郎。攀龙归旧服，鸣凤起朝阳。献纳开青琐，艰难引皂囊。船军规武事，帐殿坐文昌。赤堠沦官渡，丹函反帝阊。角巾申浦楫，故第午桥庄。好遁祠黄石，寻真爚紫房。秋兰遗楚士，暮雨咏吴娘。张湛辞朝马，陈登对客床。谈经隋五库，作隶汉三仓。焚草垆皆白，悬冠鬓未苍。传家踰七郭，有子迈诸王。庭煖花丝细，门高柳线长。屡从看鉴录，长得近衣香。
奉赠莱阳宋公分司宁绍十韵
作者：毛奇龄
朝代：明
体裁：五言排律

北极中垣启，东藩左辖开。旬宣膺八命，节钺近三台。汉使分章出，汾王上考来。通侯符显秩，重地授雄裁。绣毂临江浒，金牙控海隈。丹书悬宛委，紫气满蓬莱。庙伫岩廊器，庭输竹箭才。龙门留到陆，兔苑共邹枚。朝凤翔云表，春风动草荄。南行怀郇伯，頫首重徘徊。
奉赠蔡二尔趾并为詶别
作者：毛奇龄
朝代：明
体裁：古风

淮阴蔡子尝负奇，鸿名将使侯王知。鬑鬑白晰美须发，有时出语惊人儿。我来淮阴问奇士，日探怀中祢衡刺。首谒城东蔡子庐，恍若长途遘骐骥。西风斜日同酒酤，流霞灼灼抽冰壶。汝南黄宪漫相媲，只言江左生夷吾。相从晨夕惜归去，愿作浮云绕江树。秋雨裁飞圮上花，春冰又满临淮渡。蔡子骄蹇莫自疑，空群之顾非无期。黄金筑台久相俟，况当冀北长驱驰。君不见淮阴故侯钓淮水，渺渺流波散花蕊。一旦能驱西楚王，顿挟千金散闾里。又不见淮王好文作奇句，只咏淮南桂之树。后园汲水得寒浆，白犬丹鸡不知处。方今蔡子世所闻，黥彭绛灌难同群。只应高语为秦相，不羡明堂是汉文。
奉赠许使君夫子兵巡闽中
作者：毛奇龄
朝代：明
体裁：古风

往者吾夫子，秉钺开秦稽。正值朱买臣，辟地东瓯时。戈船出汉浦，下濑通金崹。雈苻并窃发，守者谁与治。夫子擐甲胄，白昼曾登陴。群盗跪投戟，涕泗垂颊颐。今兹简节度，方重东南陲。谁敢轻绥要，而撤蕃与维。乃以乌坂北，六羽标幢旂。仍属会稽郡，同在天一涯。自昔惠爱及，愿借相因依。何幸岁星被，照曜无两岐。小子徼鹗荐，比之汉孔祢。况望南镡州，剑气长追随。分班侍九陛，亲见赐袭衣。第恨出国门，未得持鞭箠。此行藉保障，端赖张以弛。莫谓海波平，前路犹疮痍。
奉赠郡宪使莱阳宋公夫人生日是日初春微雪
作者：毛奇龄
朝代：明
体裁：七言律诗

东藩晓启婺光开，绣帔金冠映上台。四国母仪三寿册，一堂官诰万年杯。花萦禹峤珠衡转，雪满秦屏玉女来。莫道沧洲东望远，夫人家本在蓬莱。
奉赠顾将军七十并呈嗣君澄
作者：毛奇龄
朝代：明
体裁：古风

吾郡顾元叹，少曾封遂乡。读书击剑跨鞍马，横行绝塞驱贤王。归来直弃云中守，右臂茸茸生细柳。好学尝经蔡伯称，贫交但饮孙权酒。藜床高卧七十年，过江子弟皆名贤。庭前多少乌衣客，最爱江东顾彦先。
奉送吴推官分韵
作者：毛奇龄
朝代：明
体裁：五言律诗

淮海送郎星，苏州旧理刑。朅来当白露，此去简彤庭。清口装银勒，张桥倒玉瓶。可怜羁旅客，还上短长亭。
奉送姜侍御起复归台
作者：毛奇龄
朝代：明
体裁：五言排律

汉制优方进，苍生望谢公。直情完读礼，移孝可成忠。弃绣踰钻柳，含毫似转蓬。思亲淄水县，释服竟陵宫。拔棘应驱豸，无庐合避骢。恩沾春草绿，泪减暮花红。卜子推琴缦，山涛掷土笼。巡天看击隼，猎地待非熊。持斧三台厉，鸣鞭一道通。星轺回蓟北，祖軷遍江东。辔揽乡关外，诗题驿路中。后车随泽豹，下客逮梁鸿。自分漂流苦，难追行步工。送程攀细柳，书刺摘新桐。已见徵桓传，无须忧阿戎。公还多庙建，我辈且途穷。鹢发逢春雨，乌飞逐晓风。长安应近日，从此望曈昽。
奉送张使君之任和韵
作者：毛奇龄
朝代：明
体裁：五言排律

皂盖江城守，青衫水部郎。手携工市剑，腰有会稽章。旌远翻逾赤，堂高望正黄。蛮乡需教化，汉制重循良。马竹遮秋岭，鞭蒲出晚塘。使君千骑去，从此向东方。
奉送张方伯迁少司空赴都
作者：毛奇龄
朝代：明
体裁：五言排律

蕃服三年最，台司八座雄。旬宣劳牧伯，纲纪赖共工。民赋东南重，王居中外崇。萧何停转饷，神禹作司空。夏土迁屏翰，冬官宅会同。南行留召父，北部返毛公。时转苍龙宿，身归玄武宫。督邮需驿传，宾从满艨艟。车骑临江浒，旌旗闪道中。离筵人似雨，别赋气如虹。廷翙卷阿凤，家怀中泽鸿。尚书元凯绩，宰相李筠功。绣脱犀鞶绿，工裁雉尾红。愿从舟楫便，早为济江东。
奉送觉罗博问亭归满洲和其留别原韵·其二
作者：毛奇龄
朝代：明
体裁：七言律诗

南阳佳气本絪缊，龙种诸孙更出群。天府坦垂辽左路，日华晴见海东云。元良旧塞三屯合，粟末支江五国分。负土馀情如恋阙，元王诗句早相闻。
奉酬董公子致平贻赠十六韵
作者：毛奇龄
朝代：明
体裁：五言排律

红杏园初启，青槐路未遥。高门逢胜集，公子践佳招。碧浪迎人醑，红泥坐客寮。车回攀柳候，茵藉落花朝。谊以雷兼鲍，名如董共晁。文章横盖代，意气上干霄。八斗才无敌，三馀工不佻。虚怀尝抑抑，玄箸本超超。东阁张筵遽，南皮发兴饶。庭联天厩马，世插侍中貂。衣染墙葵汁，书萦带草苗。琴心传凤曲，剑鼻刷犀胶。酒榼频添涨，薰垆欲上潮。邀朋皆黼黻，投我是琼瑶。道在云尝合，诗成星暗摇。双飞看鸷羽，不忍度河桥。
奉陪冯夫子游万柳堂和韵同汪春坊陈检讨林主事诸公·其一
作者：毛奇龄
朝代：明
体裁：五言律诗

洛下三秋会，城南尺五天。草茵沾坠露，茶灶引孤烟。碍柳移桥板，浇花决垄泉。谢公馀兴在，丝竹正泠然。
奉陪冯夫子游万柳堂和韵同汪春坊陈检讨林主事诸公·其二
作者：毛奇龄
朝代：明
体裁：五言律诗

名园饶暇日，疏柳漏晴天。水洑方收潦，林深长带烟。寻花度韦曲，记石笑平泉。千载登临兴，吾思孟浩然。
奉陪姜京兆赴李观察席酒间命歌者韩希捧觞乞诗遂口占用观察春雨韵兼邀同席姜九别驾为书诗于扇历阳徐泰画背以宠之
作者：毛奇龄
朝代：明
体裁：七言绝句

宜春子弟奏升平，御史筵前锦旋生。唯有韩希花字舞，就中能作啭林莺。
奉陪姜太翁观灯宴作
作者：毛奇龄
朝代：明
体裁：七言绝句

綵炬千枝列锦城，画堂高宴夜吹笙。为看火凤山前舞，却上星桥树杪行。
奉陪李学士礼玉皇阁醮坛同胡编修袁舍人顾孝廉即事
作者：毛奇龄
朝代：明
体裁：七言律诗

玉皇案下旧仙官，亲捧琅函礼醮坛。受事箓呈三殿切，步虚声彻九霄寒。朱轮满院皆云侣，丹灶烹泉有露团。赌墅围棋浑漫兴，今来俱作洞中看。
奉题孙藩处士卷子
作者：毛奇龄
朝代：明
体裁：五言排律

偃卧方遵渚，风流似过江。家居推第五，国士竟无双。草际藏珠椟，花前启玉缸。千秋垂卷轴，三十弃旌幢。履宦兄如浑，躬耕人姓庞。学成王佐器，何必待为邦。
奉题张学士赐金园图·其一
作者：毛奇龄
朝代：明
体裁：七言绝句

买山何用费追寻，洞壑长衔圣泽深。但得绘成千嶂碧，不须还散二疏金。
奉题张学士赐金园图·其七
作者：毛奇龄
朝代：明
体裁：七言绝句

平泉筑馆莫嫌迟，况值黄金未铸时。篱竹巳抽前度笋，山花又发隔年枝。
奉题张学士赐金园图·其三
作者：毛奇龄
朝代：明
体裁：七言绝句

图成误笔点垣衣，赐号逍遥看去非。日侍禁林还记取，李公嵓下好开扉。
奉题张学士赐金园图·其二
作者：毛奇龄
朝代：明
体裁：七言绝句

浮峰东下水湾环，彷佛鸥汀傍鹿关。当识此中横榻处，有人纱帽坐花间。
奉题张学士赐金园图·其五
作者：毛奇龄
朝代：明
体裁：七言绝句

还朝无俟乞官湖，遥指东山意自娱。当日汾阴陪祀去，可曾诏绘草堂图。
奉题张学士赐金园图·其八
作者：毛奇龄
朝代：明
体裁：七言绝句

前轩竹树手亲栽，嵓畔春风度几回。一自西清重诏入，画图一日百回开。
奉题张学士赐金园图·其六
作者：毛奇龄
朝代：明
体裁：七言绝句

芳塘低处着阑干，村女提壶近井干。只恐君恩难遍及，故留图画与人看。
奉题张学士赐金园图·其四
作者：毛奇龄
朝代：明
体裁：七言绝句

黄金筑室四轩通，不羡编钱马埒中。南沜岸移春涨绿，西廊壁挂夕阳红。
奉题王言宪使画像卷子·其一
作者：毛奇龄
朝代：明
体裁：五言绝句

先生青云姿，挺若千丈松。置之丘壑间，矫矫成游龙。
奉题王言宪使画像卷子·其七
作者：毛奇龄
朝代：明
体裁：五言绝句

一顾神骨俊，再观意气豪。分明瞻五岳，岂是画三毛。
奉题王言宪使画像卷子·其三
作者：毛奇龄
朝代：明
体裁：五言绝句

幕府开江左，长藩启建康。人归朱雀里，家本太平王。
奉题王言宪使画像卷子·其二
作者：毛奇龄
朝代：明
体裁：五言绝句

少小饱文史，说剑五陵下。草成西夏书，取将大宛马。
奉题王言宪使画像卷子·其五
作者：毛奇龄
朝代：明
体裁：五言绝句

将采庄山金，铸成少伯像。名垂四海间，心在五湖上。
奉题王言宪使画像卷子·其六
作者：毛奇龄
朝代：明
体裁：五言绝句

不然买丝线，绣作平原君。袛恐赭脂女，污此玄锦纹。
奉题王言宪使画像卷子·其四
作者：毛奇龄
朝代：明
体裁：五言绝句

我来谒先生，夜宿归田庐。高谭卸红蜡，诚有如斯图。
奉饯汪春坊同年请假觐省还里二首·其一
作者：毛奇龄
朝代：明
体裁：七言律诗

裁向东朝作从臣，每因问寝倍思亲。高堂岂易沾三釜，长假何难请十旬。闾左枌阴虚阅岁，关前草色暗逢春。如何白首怀归客，犹作青门饮饯人。
奉饯汪春坊同年请假觐省还里二首·其二
作者：毛奇龄
朝代：明
体裁：七言律诗

初颁储册下铜扉，暂借朝衫作綵衣。九列尚需三度转，十年能得几时归。江鱼午馔烹尝美，慈竹邻墙过未稀。第恐曾参冠不定，禁林重盻早乌飞。
奉饯赵中丞之任杭州
作者：毛奇龄
朝代：明
体裁：古风

神鱼游溟涬，不与鬐鬣群。黄鹄翔九霄，燕雀徒纷纷。伊昔秉人鉴，九格定世勋。奉使掌锁院，曾咏江东云。嗣此赴中召，出入建礼门。联辔共丹陛，酌醴同清樽。一朝著风采，慷慨承宸欢。令作九州长，六纛开崇藩。内承弓矢命，外秉鈇钺权。岁星占所丽，金牙驻临安。吴越介天险，凤舞龙亦蟠。昔为台馆交，今作编户顽。单车出都亭，尚觉霜风寒。
女冠子
作者：毛奇龄
朝代：明

上元少女。谁授玉函金筥。倚香坛。画帔藤花浅，雕钟橘乳寒。南宫除牒子，北斗动幡干。犹见春归燕，似青鸾。玄都清晓。坐间碧堂红草。女仙家。玉铪量星豆，金◇煮雪花。驻颜丹作粉，系肘箓垂纱。浼浼沟头水，尽胡麻。上清仙梦。桄到十三春洞。玉颜红。月下随王母，花前别宁封。黄衶潜解佩，赤舄缓弛弓。称名多误听，为呼侬。仙房寂寂。戏采瑶林珠实。是何乡。红尾梢花犬，青衣覆石羊。鲛丝裁绶短，鹅管呷笙长。倘得逢燕使，问昭王。平明受事。堪惜玉笄初侍。小茅君。薄雾笼青鬓，轻烟曳䌨裙。凤衔琪树荩，虬使玉堂云。恐逐童男去，思纷纷。碧箫初弄。暗想秦楼双凤。几多情。玉锲分芦节，金箱贮枣饧。蕉花含秘阁，松影落层城。谁捣玄霜尽，见云英。短花长叶。到处翠軿相接。洞中春。衣炷熬丹锡，唇脂瀹水银。盘囊闲系虎，麈尾笑遗人。总隔蓬莱路，也生尘。金巾姣好。长佩玉砂瑶草。受清虚。妆镜歼山鬼，香奁检道书。缃眉遮羽盖。素手涤仙厨。每当三五夜，望蟾蜍。赤城紫府。闲贮玄珑妃女。小仙才。节拥蓝丝葆，冠抽绿玉钗。蜂房融日粉，蝶梦绕天涯。何事刘郎去，不归来。
女冠子·其一
作者：毛奇龄
朝代：明
体裁：词

上元少女。谁授玉函金筥。倚香坛。画帔藤花浅，雕钟橘乳寒。南宫除牒子，北斗动幡干。犹见春归燕，似青鸾。
女冠子·其七
作者：毛奇龄
朝代：明
体裁：词

短花长叶。到处翠軿相接。洞中春。衣炷熬丹锡，唇脂瀹水银。盘囊闲系虎，麈尾笑遗人。总隔蓬莱路，也生尘。
女冠子·其三
作者：毛奇龄
朝代：明
体裁：词

上清仙梦。桄到十三春洞。玉颜红。月下随王母，花前别宁封。黄衶潜解佩，赤舄缓弛弓。称名多误听，为呼侬。
女冠子·其九
作者：毛奇龄
朝代：明
体裁：词

赤城紫府。闲贮玄珑妃女。小仙才。节拥蓝丝葆，冠抽绿玉钗。蜂房融日粉，蝶梦绕天涯。何事刘郎去，不归来。
女冠子·其二
作者：毛奇龄
朝代：明
体裁：词

玄都清晓。坐间碧堂红草。女仙家。玉铪量星豆，金◇煮雪花。驻颜丹作粉，系肘箓垂纱。浼浼沟头水，尽胡麻。
女冠子·其五
作者：毛奇龄
朝代：明
体裁：词

平明受事。堪惜玉笄初侍。小茅君。薄雾笼青鬓，轻烟曳䌨裙。凤衔琪树荩，虬使玉堂云。恐逐童男去，思纷纷。
女冠子·其八
作者：毛奇龄
朝代：明
体裁：词

金巾姣好。长佩玉砂瑶草。受清虚。妆镜歼山鬼，香奁检道书。缃眉遮羽盖。素手涤仙厨。每当三五夜，望蟾蜍。
女冠子·其六
作者：毛奇龄
朝代：明
体裁：词

碧箫初弄。暗想秦楼双凤。几多情。玉锲分芦节，金箱贮枣饧。蕉花含秘阁，松影落层城。谁捣玄霜尽，见云英。
女冠子·其四
作者：毛奇龄
朝代：明
体裁：词

仙房寂寂。戏采瑶林珠实。是何乡。红尾梢花犬，青衣覆石羊。鲛丝裁绶短，鹅管呷笙长。倘得逢燕使，问昭王。
妓坟
作者：毛奇龄
朝代：明
体裁：七言绝句

葛洪井畔丽人家，隔岁山前葬女娃。几寸绿罗衣上土，春来开作野藜花。
姚文焱举人画像·其一
作者：毛奇龄
朝代：明
体裁：五言绝句

闻誉仰高躅，披图识令颜。置身白石里，托足青云间。
姚文焱举人画像·其三
作者：毛奇龄
朝代：明
体裁：五言绝句

献赋还江表，看花忆上都。手中玉如意，似欲击珊瑚。
姚文焱举人画像·其二
作者：毛奇龄
朝代：明
体裁：五言绝句

凤德揽有神，虎头画不俗。魁梧过张良，倜傥类方朔。
姚监郡沈考功同过草堂有赠赋答
作者：毛奇龄
朝代：明
体裁：七言律诗

黄公垆下酒初红，拾得溪鱼在钓筒。方外谢生真旷达，座间裴楷总清通。因寻高会乘良日，每度玄言见绪风。异地相逢殊不易，莫教转眼叹秋蓬。
姜九干画寒凫听雨图见寄
作者：毛奇龄
朝代：明
体裁：七言绝句

五月南湖泛野凫，田田荷叶间青蒲。雨中多少相思处，寄作寒凫听雨图。
姜京兆七十
作者：毛奇龄
朝代：明
体裁：七言律诗

少壮提携每及肩，何期垂老共归田。长因亲在娱良日，最忆君曾使奉天。焚草只愁闻向外，衔杯不觉感从前。黄门五十为京兆，诎指于今又廿年。
姜京兆七十友人索书幛为寿·其一
作者：毛奇龄
朝代：明
体裁：五言绝句

京兆乞身早，还林不记年。违时怀柳下，竟日坐花前。
姜京兆七十友人索书幛为寿·其三
作者：毛奇龄
朝代：明
体裁：五言绝句

三万六千日，强半弹指过。十岁一捧觞，何止限三度。
姜京兆七十友人索书幛为寿·其二
作者：毛奇龄
朝代：明
体裁：五言绝句

香山七十翁，所会非旧友。君今对饮者，尚有元共柳。
姜京兆自奉天请养归里送之潞河有作
作者：毛奇龄
朝代：明
体裁：古风

结绶出中固，抵治蒲河阴。慈母在高堂，啮指长痛心。于今忽二载，霜雪时相侵。官居穴土藟，戍窖藏山蔘。不知八厢冗，但觉三卫深。诏书下褒美，将以施钜任。如何骤怀归，车骑徒骎骎。忆昔别故里，出祖胥江浔。中间予被召，书阁随向歆。每思边赵入，对阙同开襟。而乃咏白华，先我返旧林。圣明首教孝，予养时所钦。烹鱼割红玉，租橘堆黄金。况当进舞者，花甲方重寻。春山驱騄耳，万里忘岖嵚。我有一樽酒，碧露芳沉沉。既为修涂酾，且作永岁斟。薰风起通潞，高柳栖鸣禽。思归不能随，双泪如雨淋。他时罢笔札，慷慨还抽簪。待君来承明，更作海客吟。
姜兆祯启昆仲觐从兄侍御维扬官署
作者：毛奇龄
朝代：明
体裁：七言律诗

法曹清梦豸堂开，远觐争看赴洛才。阳雁晓从京口下，寒涛秋捲日边来。骢花并辔趋公府，琼树高枝接郡台。勿讶君家长共被，绣衣清冷旧相推。
姜公子希轲诞儿·其一
作者：毛奇龄
朝代：明
体裁：七言绝句

太傅堂前玉树新，香襕绣褓石麒麟。从容伏日传汤饼，为有朱衣拭面人。
姜公子希轲诞儿·其二
作者：毛奇龄
朝代：明
体裁：七言绝句

丹山九翮凤凰车，五色衔来掌上珠。梦里熊罴惊莞簟，君家旧有渭川书。
姜十七宅食鱼得湖西节使施公书并有所贻率然代意成二绝句·其一
作者：毛奇龄
朝代：明
体裁：七言绝句

江风吹暖石芙蕖，午幔清樽鲙鲤鱼。时开箧子频频看，为有湖西节使书。
姜十七宅食鱼得湖西节使施公书并有所贻率然代意成二绝句·其二
作者：毛奇龄
朝代：明
体裁：七言绝句

湖西节使拥旌旄，尺素殷勤问纻袍。怪底鱼梭能破壁，衔来金错美人刀。
姜太翁月夜邀泛鉴湖
作者：毛奇龄
朝代：明
体裁：七言律诗

城南一棹泛清漪，永夜来游贺监池。风起平翻花底练，月流遥漾镜中丝。开樽静久鸣筝细，撤烛凉深下幔迟。万顷波光明似雪，谁来不作剡川思。
姜尧招登香垆峰绝顶同姜十七廷梧商二徵说
作者：毛奇龄
朝代：明
体裁：古风

秋山崒嵂海日红，浮晖倒映金芙蓉。苍崖负杖招羽客，携我直上香垆峰。枫林黄叶下幽壑，杖底风吹草衣薄。石屋高看洞鸟翻，横梁斜度山花落。秋空望海海色飞，赤城万里烟霏霏。越王台上青烽起，夏后祠前白雁稀。玉函金简探难得，况蹈岖嵚未曾息。北谷空标承露台，南还竟负凌风翼。苍崖四顾意气开，吹笙跨鹤真仙才。何年乞汝盈箱药，共俟安期海上来。
姜尧招登香炉峰绝顶同姜十七廷梧商二徵说
作者：毛奇龄
朝代：明

秋山崒嵂海日红，浮晖倒映金芙蓉。苍崖负杖招羽客，携我直上香炉峰。枫林黄叶下幽壑，杖底风吹草衣薄。石屋高看洞鸟翻，横梁斜度山花落。秋空望海海色飞，赤城万里烟霏霏。越王台上青烽起，夏后祠前白雁稀。玉函金简探难得，况蹈岖嵚未曾息。北谷空标承露台，南还竟负凌风翼。苍崖四顾意气开，吹笙跨鹤真仙才。何年乞汝盈箱药，共俟安期海上来。
姜掌垣舟集即事三首·其一
作者：毛奇龄
朝代：明
体裁：七言律诗

画舸横窗捲碧绨，黄门邀客泛清溪。草头烘日铺茵煖，水面攒山接黛低。白苧歌来翻白鹭，青芹煮就漉青泥。随波十里南塘路，大禹陵前西又西。
姜掌垣舟集即事三首·其三
作者：毛奇龄
朝代：明
体裁：七言律诗

青丝暝色绕回塘，嵓畔穿云日脚黄。水阁虹灯遮紫幔，山城兽管挂仓琅。迎舟快霁鸣宵鹤，叠槛分星对夕郎。一声长笛重回首，江树江洲共渺茫。
姜掌垣舟集即事三首·其二
作者：毛奇龄
朝代：明
体裁：七言律诗

村亭崦路撤鸣驺，换席移尊过别洲。故国秘书怀贺监，东川佳客重罗侯。林回日影开云叶，雨过山风满壁油。啼罢午鸡重作伎，横溪箫管在中流。
姜都谏觐归候转
作者：毛奇龄
朝代：明
体裁：五言律诗

负弩作先驱，衔恩假旧闾。昼归重戏綵，春殿久牵裾。上秩需迁诏，空函贮谏书。乡游真可羡，数世有悬车。
子请假南还时舟遇胡循斋少参赴都对江而泊以病不晤蒙惠示诗集相忆有年顷过明湖会于顾侍御庄复蒙见赠和荅江字·其一
作者：毛奇龄
朝代：明
体裁：七言律诗

南行两浆泊春江，正值楼船驾绣幢。风急不闻舵下鼓，日高犹闭水边窗。回思旧事逾三载，每读新诗对一缸。西子湖边侍御宅，逢君恰在石华矼。
子请假南还时舟遇胡循斋少参赴都对江而泊以病不晤蒙惠示诗集相忆有年顷过明湖会于顾侍御庄复蒙见赠和荅江字·其二
作者：毛奇龄
朝代：明
体裁：七言律诗

频瞻列宿倚天杠，似此才名未易降。凤阙书尝联陛进，龙文鼎岂异人扛。乡游私喜当同泽，舟泊难忘在隔江。独耻圣朝真病废，十年燕市笑寻橦。
孔渡驿寄虔州周使君三首·其一
作者：毛奇龄
朝代：明
体裁：古风

虔阳云树郁苍苍，万里秋风雁路长。重到临川寻内史，每从南郡忆周郎。去年曾在章江夜，十八滩前再举觞。
孔渡驿寄虔州周使君三首·其三
作者：毛奇龄
朝代：明
体裁：古风

箧中尚载燕都草，川上遥看赣浦云。酤酒辄思红舫醉，裁书犹有碧蒲纹。愿因孔渡知津吏，寄与虔州贤使君。
孔渡驿寄虔州周使君三首·其二
作者：毛奇龄
朝代：明
体裁：古风

闻君长向崆峒望，我亦将寻岭峤来。寒岁两经安吉路，清秋一上郁孤台。虽无蕙草江边寄，应见梅花郡里开。
孙侍读初补学士复将还养于其生日歌以赠之
作者：毛奇龄
朝代：明
体裁：古风

射州学士孙叔然，早年草诏蓬池边。乞归养父三十载，登朝绿发方鲜妍。山池宴罢出就舍，二月含桃摘盈把。倚案羞裁五色书，当街且控三花马。綵弧初絓还养乡，郁洲山色仍相望。临行欲致留君意，郢水坊南酒正黄。
孙啸夫归钱唐·其一
作者：毛奇龄
朝代：明
体裁：七言绝句

托迹苍崖未易攀，风吹海月弄珠还。忽闻天畔金鸡唱，知在苏门一啸间。
孙啸夫归钱唐·其二
作者：毛奇龄
朝代：明
体裁：七言绝句

雪满平台各赋诗，枚生归里未嫌迟。朔风吹彻东湖水，正是寒梅欲放时。
孝女
作者：毛奇龄
朝代：明
体裁：五言律诗

孝女秉幽姿，灵帏展素丝。春兰时会鼓，夜火满丛祠。江畔青螺水，碑阴黄绢词。商船留赛去，愁煞上潮时。
孟山
作者：毛奇龄
朝代：明
体裁：五言绝句

旅宿斟珠酒，同行赠宝刀。孟家山下过，须避此中豪。
孟生南归·其一
作者：毛奇龄
朝代：明
体裁：七言绝句

四月轻装出帝都，秋来我亦乞官湖。到家若遇茱萸节，同向山阴访柳姑。
孟生南归·其二
作者：毛奇龄
朝代：明
体裁：七言绝句

天安门外上书迟，顿折宫墙碧柳枝。北阙敝庐休咏去，箧中应载孟亭诗。
孟远访友吴下
作者：毛奇龄
朝代：明
体裁：七言律诗

孟子论交真丈夫，清江四月下三吴。花明锦带悬刀错，风送斑鹪转辘轳。长夏莺啼过茂苑，荒台草色恋姑苏。淮徐北望雄千里，莫道韩陵片石无。
宁国庄太守
作者：毛奇龄
朝代：明
体裁：七言律诗

千里分符领上游，彤幨皂盖古诸侯。共推庄蹻安南服，争似元晖在北楼。行县雨随宛水暮，搴帷花发敬亭秋。朝来綵凤亭边集，认作鸾书下帝州。
守岁·其一
作者：毛奇龄
朝代：明
体裁：五言绝句

何处怀家苦，他乡守岁时。长将一夜坐，并作两年思。
守岁·其二
作者：毛奇龄
朝代：明
体裁：五言绝句

守岁逾终夕，乡思度万山。家人应蚤睡，恐我梦中还。
守岁姜掌谏宅值太翁虞曹公上日初度酒酣有感因即事成句并呈掌谏君书次幛末
作者：毛奇龄
朝代：明
体裁：古风

连岁浮西江，三朔剪华胜。曾饮巴山山寺中，夜走郎官集车乘。今来守岁依谏公，犹藏复壁东垣东。堂前老都谏，爱我如孙嵩。辉辉夜燎彻银霤，坐对铜槃俨晴昼。莫道椒花媚，少年须知柏子添长寿。雄鸡叫罢阊阖开，招摇初转苍龙回。紞如严城打五鼓，谏公衣锦三进舞。须臾鱼钥启重闼，万里扶桑缀遥雪。云是三朝赐胜时，正逢七十悬弧节。当年都谏趋紫宸，仗前冠剑称亲臣。八风吹入金门晓，万寿呼来玉殿春。忻承假沐留觐省，通德门高爱光景。上日陈筵紫气生，元辰进诰黄丝迥。谏公披赐袍，银青杂绯紫。丈人本冬卿，佩履纷若水。谏公膝立亲捧觞，鸣珂列戟盈华堂。越中四姓攀麟绂，浙上诸侯侍雁行。相国持浆脩拜母，县官负弩重还乡。宛如张尉迎京邸，绝胜虞谭贺武昌。惭予流浪颇畏约，枉厕亲朋把杯勺。戢凤难传祖德明，椎牛不逮亲存乐。酒酣浩叹溯所始，七叶貂珰代相启。太仆捐民赋，光禄匡储君。尚书甘去职，要典持微文。始知申蟠本非罔，太丘何必名钩党。司隶忠臣应代兴，虞曹竟嗣春垣长。春垣禄养世所稀，只怜座客言词微。愿持三朔银幡胜，长傍千秋戏綵衣。
宋宪使雪中饮席
作者：毛奇龄
朝代：明
体裁：古风

越王城头白雪堕，宋公台下朱旗翻。毛甡抱刺走滑滑，开辕交棨谒者烦。宋公望见倒屣出，后阁重开雪如织。瑶裾珠履填满堂，共见毛甡动颜色。沈沈官舍止且留，恍疑身在蓬瀛洲。梁园宾客重严马，邺宫饮宴来应刘。当杯卓斝论今古，睥睨如虹气如雨。天人要妙多可陈，挽近纷纶少相许。青箱缥轴万馀叠，世本从头细标揭。韦相能传楚傅诗，杨公自授关西碣。清谭满座酒满罍，当前谁是乘时才。叹生五际大文作，歌成四壁悲风来。自怜置身苦不早，世事浮云总缭绕。未识南楼咏里情，徒伤北寺车中草。逡巡欲退转蹩躠，何幸相依迈前哲。剡川早有戴安居，南郡将留仲宣辙。君不见宋公暂止会稽署，将赴临安臬台去。第五难迟浙上车，寇君不借江东路。寒风相对饮醇酒，朝发山阴暮湖口。东西相望去住难，一听清歌一回首。君不见平台飞雪宾客多，毛甡对酒呼如何。
宋尚书新进太宰·其一
作者：毛奇龄
朝代：明
体裁：七言律诗

初裁九格掌人伦，三典名曹踞要津。司列位高纡紫绂，长名榜定勒红银。廷推徐勉真清士，朝有袁昂是正人。欲问开元新相业，梅花先报鉴堂春。
宋尚书新进太宰·其二
作者：毛奇龄
朝代：明
体裁：七言律诗

台衡久已冠文昌，启事尝登帝座傍。褚炫端居能节俭，崔生用士总刚方。赐来金鉴含霜薄，悬得珠绳引宿长。愧托清流陪后乘，时从画省借辉光。
宋比部分巡通永
作者：毛奇龄
朝代：明
体裁：七言律诗

神京左臂迤藩封，喜拜天书出九重。按日旌门开钜鹿，当时节度重卢龙。帷褰潞水波光远，版入滦田花气浓。咫尺题诗肯相寄，望中双阙对芙蓉。
宗藩辅国将军博公同满州徐翰林并以诗见寄依韵和答
作者：毛奇龄
朝代：明
体裁：七言律诗

小院含商暑未除，终朝乘马尚斑如。怀人渐近三秋节，佳句忻传两地书。病起渴逾梁苑客，梦回思逐贺湖渔。谁知兴庆坊边月，犹向城南照索居。
定交诗为胡以宁方中通堵凤蒸
作者：毛奇龄
朝代：明
体裁：五言排律

异地联车毂，双江对酒尊。班荆逢国士，献纻识公孙。龙剑蟠星斗，鸾吟起谷门。担簦同汗漫，戴笠自寒温。木落求鸣鸟，冰澌值化鲲。旧游三俊誉，端赖数君存。
定情歌饮秦二保寅醉后作
作者：毛奇龄
朝代：明
体裁：古风

数岁游吴关，不逢皋伯通。长携杵臼少相识，独行畏约何终穷。更衣夜起自击筑，暂就梁溪主人宿。深念秦嘉是丽才，久知王氏无痴叔。飘飖挟刺随襧衡，风流学士相逢迎。未从隘巷窥孺子，便向东家访步兵。东家桂树生前路，秦氏从来桂中住。朝起金丸写画栏，夜来乌子栖庭树。庭前列舄罗酒浆，酒徒相顾称高阳。羁人辛苦易为醉，午日栏边只将睡。我昔归明湖，诵君秋帆辞。爱君不得见，一日千回思。思君见君恨不早，悔见秋帆去缥缈。同时严忌最高才，况复君家仲容好。美人何在愁复愁，芙蓉开落经三秋。今来但溯春申浦，何意还登秦氏楼。请观杵与臼，与君指皎日。在上罗广衾，在下蔽蒻席。与君戴笠还下车，相思莫惜加餐书。倘愁越国无归雁，此地吴王善鲙鱼。
定西番
作者：毛奇龄
朝代：明

校尉新开疏勒，旋右地，返轮台。未归来。夺得燕支万里，草青春已回。谁道于阗还有，野花开。月落武阳碑下。控鹊血，挽牛螉。看烽红。夜半军中女子，鼓声寒不雄。恰是深闺人去，梦魂中。
定西番·其一
作者：毛奇龄
朝代：明
体裁：词

校尉新开疏勒，旋右地，返轮台。未归来。夺得燕支万里，草青春已回。谁道于阗还有，野花开。
定西番·其二
作者：毛奇龄
朝代：明
体裁：词

月落武阳碑下。控鹊血，挽牛螉。看烽红。夜半军中女子，鼓声寒不雄。恰是深闺人去，梦魂中。
定陶道中并谢魏文学兄弟
作者：毛奇龄
朝代：明
体裁：五言律诗

奔走未宁息，幡然济上行。陶朱游子姓，毛遂野人名。风落杨桥暮，烟笼麦坂晴。望门堪止宿，孔氏弟兄情。
宛平相公初度奉赠七月八日
作者：毛奇龄
朝代：明
体裁：古风

往者开国主文教，前有宗伯后七兵。燕许一时得父子，袁杨数世皆门生。伊余被诏待官邸，亲谒尚书集贤里。堂供先皇旧赐书，园通后夜新添水。春云绕屋花绕床，岂期丝竹还东庄。翟公在籍甫终制，曹相就家趋办装。槐厅入坐署堂押，百职班迎敢相躐。鼎耳环看总赤文，词头待判加黄帖。自来策拜重报胙，况复新参本名辅。题册重思母后恩，探符特赴陵园路。三年橐笔为史官，私书不敢投任安。感公冰鉴炯相照，使我墨花寒未乾。始知元宰受帝禀，手摘星辰类菽荏。不信试看河汉间，昨夜天孙布云锦。
宛溪
作者：毛奇龄
朝代：明
体裁：五言律诗

宛溪八九月，秋水绕溪生。吾寻宛溪路，还爱谢宣城。楼日褰帘皎，溪花近岸明。行游垂尽处，犹听咏歌声。
宛陵汪节母诗
作者：毛奇龄
朝代：明
体裁：五言排律

高节标南国，贤名擅北堂。封碑新炤日，冰镜旧流霜。两髦诗堪矢，千秋人未亡。铏羹蘋叶紫，庭树桂枝黄。著诫追凫弋，传经贮蟹筐。最怜谯国裔，犹上报刘章。
宝刀歌送姜尧远行
作者：毛奇龄
朝代：明
体裁：古风

宝刀千金装，捽若朝芙蓉。携之入晋阳，翼翼惊游龙。晋阳古地负朔易，箫鼓汾川动春色。砥柱峰高竹箭横，天门关外杨花白。翩翩公子裘马新，幡然愿作西都宾。奇文准拟拔河岳，灏气直欲凌云津。春风二月固陵渡，九坂羊肠太行路。古署从教倒屣迎，前途莫怨班荆暮。我登君榻裁两朝，夜谭新史倾洪涛。徘徊忽绾柳丝别，令我醉酒心酕醄。我不能为云，君已能为龙，追君那得随长风。去年曾买两刑剑，扬华一辨雌与雄。雄者自佩俨星列，雌以与弟同追锋。今持宝刀漫嚄唶，但使扬华似冰释。从容麾示晋郑间，西去何人不相识。
客中元日
作者：毛奇龄
朝代：明
体裁：七言律诗

金鸡唱尽晓钟天，元日他乡倍可怜。隔岁总成虚度月，今朝重数未归年。梅花香煖开官阁，蓝尾杯深醉客筵。谁道故园东望远，春风万里蚤回旋。
客中寄姜司谏以京卿候补都下
作者：毛奇龄
朝代：明
体裁：七言排律

十载承华侍从臣，还来阙下待丝纶。早推当代端圭彦，犹是前时谏猎人。起草尚濡两省翰，看花时埽六街尘。留宾夜永开东第，少辅星高近北辰。火藻绣成衣照眼，山桃剪合绶垂身。怀予屡寄曹王劄，知己谁操郢匠斤。异地望回卿署月，同游记得客年春。贺循久喜能逢晋，张禄原来未入秦。倘使故宫通碣石，敢忘高阁在平津。
客中禊饮值朱三骅元生日
作者：毛奇龄
朝代：明
体裁：七言律诗

名贤久集楚江滨，不道相过又暮春。三月良辰称上已，百年初度在庚寅。殊乡未负悬弧志，跃水谁为捧剑人。故国兰亭重吾侣，莫教岁宴转伤神。
客中至日翻辏杜甫小至诗遣兴
作者：毛奇龄
朝代：明
体裁：五言律诗

至日将添线，中冬且放杯。山云时覆岸，葭琯又吹灰。柳弱春相刺，天寒腊欲催。六阳生意动，不待异乡来。
客中送王孝廉归汝南
作者：毛奇龄
朝代：明
体裁：七言律诗

浔阳舟畔共衔卮，朝日浮波惜上迟。洛下未能同凤举，旅中何易见牛医。涉江美子披荷叶，故国王孙望桂枝。万里楚天君独返，五关云树是相思。
客中送董匡北征
作者：毛奇龄
朝代：明
体裁：七言律诗

朔风貂帔向皇州，愧少琅玕赠远游。鹏翅乍分云外路，梅花先发驿边楼。宾开燕邸通侯第，咏并临淮估客舟。上苑春光凤城月，几年回炤越江流。
客中送陈无名入燕作·其一
作者：毛奇龄
朝代：明
体裁：七言绝句

相逢衣褐在淮西，走马关前日欲低。此去一寻辽海雁，何时同听汝南鸡。
客中送陈无名入燕作·其二
作者：毛奇龄
朝代：明
体裁：七言绝句

寒风落日醉当垆，燕市还寻旧酒徒。君到安州若相忆，为予重写庆卿图。
客于淮阴过漂母祠下悠然感兴效长庆长律以抒甡仰怀之情
作者：毛奇龄
朝代：明
体裁：七言排律

淮水汤汤赴海门，淮阴城下一孤村。东流不断长淮水，淮上长祠漂母魂。当日水滨来击絮，曾于此地饷王孙。高情岂望千金报，雅意难忘一饭恩。志士有时丁晦塞，丈夫何处假凉温。我行避地全无着，人事它乡安足论。落日偶然祠下过，倾台依旧水边存。芦花浅濑沉沙岸，蔓草荒碑卧土墩。白日西驰风势�，黄河南下水流浑。关漕鼓发如鼍吼，估舶帆收似蚁屯。棉子绽包凉露色，柳根穹接上潮痕。一时感尔名千古，再拜呈予酒一樽。韩信尚怜无所藉，刘安那复自言尊。舟车官客从浇酹，灯火乡民效骏奔。唯我远怀烟水外，踟蹰独立到黄昏。
客南台送高兆之粤东·其一
作者：毛奇龄
朝代：明
体裁：七言绝句

南台节候近端阳，客里逢君去五羊。欲解五丝为缆去，可能暂系女螺傍。
客南台送高兆之粤东·其三
作者：毛奇龄
朝代：明
体裁：七言绝句

陆郎不用跨班骓，前路逢迎知阿谁。赵德门边旧程里，看君乘兴一相追。
客南台送高兆之粤东·其二
作者：毛奇龄
朝代：明
体裁：七言绝句

饯饮西园酒未醺，平船先载隔江云。闽南荔子今应熟，五月尝时不共君。
客南台送高兆之粤东·其四
作者：毛奇龄
朝代：明
体裁：七言绝句

三山五峤总天涯，拟向番禺汎海槎。此去肯留莲叶寨，待予同看木棉花。
客吴门喜遇金副使巡驿感赠
作者：毛奇龄
朝代：明
体裁：古风

春风吹花度湖水，画船挝鼓横半塘。江南副史早行部，正当乘传来吴阊。西河游人武丘客，醉后重寻郑庄驿。都尉新从龙里还，梁生适在皋桥侧。当年大雪辞蔡州，使君双旆移文楼。邗江钓艇不能上，隋苑柳丝空自抽。春莺朝啼暮还徙，又见开衙白门里。此地相逢非偶然，一望烟波泪如雨。
客寓南园答曹明府见贻原韵
作者：毛奇龄
朝代：明
体裁：五言律诗

春风吹沪上，春思复如何。云牗通蓬海，花阶似馺娑。道书愁后解，佳气晚来多。千里相依者，桐江旧钓蓑。
客归蒙王余高招集新宅同徐芳声蔡仲光何之杰文�朱玉贞并令弟宗高分韵·其一
作者：毛奇龄
朝代：明
体裁：五言律诗

洛下怀归日，谯东筑室年。湔衣从久客，把酒后诸贤。接槛藏幽壑，当阶引细泉。斯游如可纪，应续永和篇。
客归蒙王余高招集新宅同徐芳声蔡仲光何之杰文�朱玉贞并令弟宗高分韵·其二
作者：毛奇龄
朝代：明
体裁：五言律诗

仲宝微言著，方平相见疏。乌衣逢旧侣，碧碗冒新蔬。啼鸟开帘静，观鱼出洞虚。酒阑探石室，多有未藏书。
客晋安同诸公饮次赠蔡进士作
作者：毛奇龄
朝代：明
体裁：五言律诗

良宴追河朔，雄文重子尼。当轩閒结袜，入座静衔卮。古道欢逾朴，乡谈亵不羁。酒酣方待驾，秉烛对弹棋。
客福州访许不弃郡丞园居蒙留饮数日即事书壁·其一
作者：毛奇龄
朝代：明
体裁：五言律诗

闽峤三千里，师恩四十秋。通门传北海，旧路感西州。好客樽还满，文孙砚独留。到来清兴发，倚徙听鸣鸠。
客福州访许不弃郡丞园居蒙留饮数日即事书壁·其三
作者：毛奇龄
朝代：明
体裁：五言律诗

敞阁山频入，閒园春易过。树深时鸟变，草暗昼蚊多。鲜脍调红粉，香羔煮白螺。座多名下士，相顾一高歌。
客福州访许不弃郡丞园居蒙留饮数日即事书壁·其二
作者：毛奇龄
朝代：明
体裁：五言律诗

名高尝集履，巷隘不容车。近榻花千朵，当阶水一渠。鸣榔呼土附，结衽采轩于。海上烽连后，犹馀万卷书。
客福州访许不弃郡丞园居蒙留饮数日即事书壁·其四
作者：毛奇龄
朝代：明
体裁：五言律诗

海畔探金锁，阶前倒玉缸。卷蕉深当杓，卧树老横窗。壁幔晴犹湿，乡音醉更哤。闽南饶胜事，思煞钓龙江。
客舍
作者：毛奇龄
朝代：明
体裁：七言绝句

客舍桃花井上飞，主人小女善缝衣。只怜千里江南路，换尽春衫未得归。
客舍赠建康胡公子以宁
作者：毛奇龄
朝代：明
体裁：七言律诗

相从客舍久依依，江左风流天下稀。理事自应推伯始，知名真不愧胡威。霜高一榻横清汉，岁晚双樽傍落晖。慷慨前期何处问，台城南上旧乌衣。
客邸别故人子傅以成远游
作者：毛奇龄
朝代：明
体裁：七言律诗

西风对酒曲江头，数顷芙蓉掩画楼。健翮蚤成应万里，飞蓬不落已三秋。苍生久恨王夷甫，佳子当如孙仲谋。渺渺长帆云路杳，山中丛桂几能留。
客闷同诸公翻李白少年行
作者：毛奇龄
朝代：明
体裁：五言绝句

何年市鞍马，笑度金陵东。游尽五湖肆，春花落酒中。
宣德窑青花脂粉箱为莱阳姜仲子赋
作者：毛奇龄
朝代：明

君不见宣皇宫中脂粉箱，青花素瓷出上方。陶模范埴好形像，烧胚膊非寻常。曼身穴腹判两截，一道坎中周四旁。融脂沦粉恐胶结，洄漩复壁流温汤。宛若丽华斗妆罢，宫沟浅腻萦苑墙。何年此物坐弃掷，竟置姜郎砚塘侧。隔盎微闻金粉香，开奁尚带胭脂色。摩挲日剧但把弄，未审甄人定何用。贾胡欲认不辨名，卢女相看宛如梦。连昌宫监老不堪，落花时节来江南。见此忽尔惊叹息，云是先朝旧承值。曾赐昭阳系臂红，玉函脂粉在其中。盘间花贮甘泉露，镜里衣穿仁寿铜。良人少使望春树，百子池前早祠去。额画销朱点晕重，指尖碾玉当窝处。由来摘揥最烦纡，惟此当窗好匀注。紫水开唇恍泻丹，红绵扑粉如飞絮。因之瓦甒独见亲，珠椷宝柙皆非伦。履箱银钥擎奴子，钿合金钗付贵嫔。谁知世事颇难测，金狄铜仙雨中拆。拾得皇孙绣褓钱，抛来魏后湘纹尺。昭华翠琯摧井干，道傍团扇遮弥寒。库名宜圣总散失，独留金碗传人间。承恩当日授佳器，前后纷纶尚能纪。花箱虽好何代贻，知为宜德年间事。我来吴会当岁除，东湖水落西流鱼。姜郎酒后出示我，令我抱之长欷歔。黄钟土釜本反覆，几见桑田变成谷。半世红颜委道途，上阳白发谁膏沐。箱空脂尽粉未调，当前若个真娥媌。君家陈宝世无算，为汝一歌宣德窑。
宣德窑青花脂粉箱歌为莱阳姜仲子赋
作者：毛奇龄
朝代：明
体裁：古风

君不见宣皇宫中脂粉箱，青花素瓷出上方。陶模范埴好形像，烧胚㸌膞非寻常。曼身穴腹判两截，一道坎中周四旁。融脂瀹粉恐胶结，洄漩复壁流温汤。宛若丽华斗妆罢，宫沟浅腻萦苑墙。何年此物坐弃掷，竟置姜郎砚塘侧。隔盎微闻金粉香，开奁尚带胭脂色。摩挲日剧但把弄，未审甄人定何用。贾胡欲认不辨名，卢女相看宛如梦。连昌宫监老不堪，落花时节来江南。见此忽尔惊叹息，云是先朝旧承值。曾赐昭阳系臂红，玉函脂粉在其中。盘间花贮甘泉露，镜里衣穿仁寿铜。良人少使望春树，百子池前早祠去。额画销朱点晕重，指尖碾玉当窝处。由来摘揥最烦纡，惟此当窗好匀注。紫水开唇恍泻丹，红绵扑粉如飞絮。因之瓦甒独见亲，珠椷宝柙皆非伦。履箱银钥擎奴子，钿合金钗付贵嫔。谁知世事颇难测，金狄铜仙雨中拆。拾得皇孙绣褓钱，抛来魏后缃纹尺。昭华翠琯摧井干，道傍团扇遮弥寒。库名宜圣总散失，独留金碗传人间。承恩当日授佳器，前后纷纶尚能记。花箱虽好何代贻，知为宣德年间事。我来吴会当岁除，东湖水落西流鱼。姜郎酒后出示我，令我抱之长欷歔。黄钟土釜本反覆，几见桑田变成谷。半世红颜委道途，上阳白发谁膏沐。箱空脂尽粉未调，当前若个真娥媌。君家陈宝世无算，为汝一歌宣德窑。
宪臣招饮曙寅园万李树下
作者：毛奇龄
朝代：明
体裁：五言排律

万李白皑皑，双樽启白醅。地从瑶海入，人似雪园来。树密盘根远，花繁带蕊开。弥天遮作幔，点地便成堆。绮胜隋堤絮，光浮庾岭梅。雾深刚五里，风舞必千回。过鹤憎裙黑，拖鹇愧色灰。坐迷云母槅，持晃水晶杯。触席倾烟粉，沾茵衬土苔。日明斜欲炫，暮色缓堪猜。衣晚添绵著，宾稀待月陪。香随银瓮倒，影共玉山颓。汉将缘蹊集，王公弃道栽。华林能夜宴，应见谪仙才。
宫中乐词
作者：毛奇龄
朝代：明
体裁：五言排律

璿台兴悦豫，雕辇起巡游。粉黛三千女，金银十二楼。秦封增式廓，汉主富春秋。西海张波幔，南山转雾斿。铜乌栖殿桷，玉树夹宫沟。爪士严鸾卫，神仙指凤洲。诸王隆庆第，方士乐通侯。甲馆排瑶帐，灵池集翠舟。殿前新射覆，花里旧藏钩。五柞纷驰猎，三郎醉打毬。舞裙双带子，歌曲六幺头。监御传供奉，才人换点留。射生悬虎韔，宣赐出鸡裘。宸兴随时发，皇恩浃露流。昭阳同进幸，团扇莫辞秋。
宫允郑几庭前辈将赴都值其初度有赠
作者：毛奇龄
朝代：明
体裁：七言律诗

图书遥映日华东，万仞龙门启上宫。史撷一编传宝历，名同三俊重元丰。东堂诏下宣麻紫，南极星明照字红。何幸闽江相隔久，还随杖履问崆峒。
宫怨·其一
作者：毛奇龄
朝代：明
体裁：七言绝句

裁成纨扇拟修容，曾赐昭阳系臂红。一自上皇巡幸去，空留春燕锁南宫。
宫怨·其二
作者：毛奇龄
朝代：明
体裁：七言绝句

金井鸦栖玉殿秋，鸳鸯楼上夜藏钩。生来不解君王宠，梦去还寻女伴游。
宫词·其一
作者：毛奇龄
朝代：明
体裁：五言律诗

玉辇推青草，金房敞碧渠。龙盘仗下舞，凤转殿头书。执戟分环卫，裁纨献倢伃。长门无用赋，愁杀汉相如。
宫词·其三
作者：毛奇龄
朝代：明
体裁：五言律诗

清宴回长乐，探春出未央。侍臣青琐闼，仙母白云乡。秘戏迎雕轸，雄词起柏梁。升平新有奏，千载诵君王。
宫词·其二
作者：毛奇龄
朝代：明
体裁：五言律诗

万乘惊銮驭，千门识冕旒。风高鳷鹊观，春煖凤凰楼。酒捧南山翠，花缠清渭流。少君方进幸，东望指瀛州。
宫词·其五
作者：毛奇龄
朝代：明
体裁：五言律诗

晓观移仙仗，春林转羽旗。徵歌宣曲殿，教战定昆池。花剪千垣綵，星明五畤祠。飞来双白鹄，方上万年枝。
宫词·其四
作者：毛奇龄
朝代：明
体裁：五言律诗

御柳摇风细，宫花滴露浓。晨驱翻铁骑，昼漏下铜龙。弟子催供奉，昭仪敕幸从。仙盘颁瑞下，擎出玉芙蓉。
宴崇仁官署同陈石麟进士刘尊汪懋勋诸孝廉呈骆明府
作者：毛奇龄
朝代：明
体裁：七言排律

茂宰官衙倒玉壶，嘉宾杂坐佩锟铻。风流不数潘怀县，才子原推骆义乌。江水天然开玉液，地衣霜映似金铺。筵前高论骞鸿鹄，烛下新妆舞鹧鸪。叠幛尽书三寿咏，环林如画十洲图。残弦已堕天边月，寒叶还吹井上梧。邺下友朋怀宴乐，茂陵车服愧闲都。感深厕末犹蒙顾，醉倒阶头不用扶。秋去宋生悲结轸，年来阮籍畏穷途。那知江畔逢良会，仍是天涯旧酒徒。
宴秦邮逢故人将归
作者：毛奇龄
朝代：明
体裁：古风

胶西庙前见新燕，秦邮亭边折野桃。相逢故人解黄绶，可怜细草抽青袍。盂城几曲假行幔，甓社一湖横小舠。北来寓客有王谢，南皮佳赋推刘曹。高馆尚萦红叱拨，美人正抱紫檀槽。饮酣促坐倚酒树，气合欲行遗宝刀。白昼翳云翻碧落，春风吹水涨红涛。仲宣避地登楼好，枚叔为郎去郡高。今朝听歌不尽醉，明日看花空自豪。
家人随行者归待海陵续寄
作者：毛奇龄
朝代：明
体裁：五言律诗

送汝还江浒，浮家泊海涯。榴开怜昼永，草短恨春迟。渌浦停双桨，青衫缀五丝。渡头休错听，唤买豆娘儿。
家明府以徵车赴御试下第还任祥符为诗送之·其一
作者：毛奇龄
朝代：明
体裁：七言绝句

宜春门外柳丝长，欲绾双轮返大梁。祗为汉庭尊吏治，不将王吉作贤良。
家明府以徵车赴御试下第还任祥符为诗送之·其三
作者：毛奇龄
朝代：明
体裁：七言绝句

吹台南上夏云移，父老欢迎卓茂时。千里雁行相望处，为君一诵角弓诗。
家明府以徵车赴御试下第还任祥符为诗送之·其二
作者：毛奇龄
朝代：明
体裁：七言绝句

薰风冉冉动高旌，空道宏词继永贞。箧里文章雄八代，当时犹失退之名。
宿东明寺十二韵
作者：毛奇龄
朝代：明
体裁：五言排律

宝地栖灵异，香台枕翠微。龙衔秋雨过，客共暮云归。一钵留残篆，双松曳落晖。莲开太子座，草长远公扉。秋老虫争响，烟寒乌自飞。阶前翻贝叶，树里挂僧衣。寺古钟鸣早，林深人到稀。榻悬新筦簟，灯暗旧纱围。铁杵时谁举，金装夜有辉。寻真思未冥，入道志多违。潮涌来仙梵，霜空得妙机。可怜漂泊久，暂此一皈依。
宿东村作
作者：毛奇龄
朝代：明
体裁：七言律诗

东村别馆傍东田，犹许东家倚醉眠。隔屋鸣筝听渐远，疏棂漏日影初圆。枯荷残暑浮新鲤，高树先秋咽早蝉。欲上南冈无羽翼，褰帏愁较白云篇。
宿东溪山寺遇雪
作者：毛奇龄
朝代：明
体裁：七言绝句

东溪山寺暮钟天，借得生公一榻眠。早起欲行溪口望，雪花堆满寺门前。
宿云门广孝寺呈三公与南士分得灰字
作者：毛奇龄
朝代：明
体裁：五言排律

东晋标灵刹，西王竖法台。山环双树入，门傍五云开。丹槛连峰落，清溪逐路回。竹房怀旧迹，莲叶得新栽。林下寻支遁，桥边遇辩才。安禅闻不住，妙义见如来。石乳传甘露，金堂认劫灰。晚风吹击钵，秋月濯浮杯。佛课称三宝，吾生赋七哀。离家还楚豫，入社羡宗雷。五术超凡谛，诸缘尽圣财。垆烟分渺漫，灯影共徘徊。斋碗擎黄葛，经筵坐绿苔。宵深钟磬寂，相对果悠哉。
宿仪封怀王少保
作者：毛奇龄
朝代：明
体裁：五言律诗

变姓游梁楚，栖迟孰问津。高门怀少保，下馆对封人。葛蕊餐当午，榆花坠晚春。驱车千里客，望起浚川尘。
宿傅一新溪上草堂招宪臣
作者：毛奇龄
朝代：明
体裁：五言绝句

竹短溪亦浅，月明山正深。草堂前夜雨，思汝到如今。
宿吴氏江园感旧之作
作者：毛奇龄
朝代：明
体裁：五言律诗

碧树丛丛暗，红栏处处通。柳遮云外月，荷度晚来风。幔捲惊栖燕，江深见下鸿。迢迢银汉影，偏向画楼东。
宿商丘作
作者：毛奇龄
朝代：明
体裁：五言律诗

弱柳环城细，丛菁被亩繁。春天行宋苑，暮雪度梁园。曲阁飞花冷，寒袍点絮温。清泠池上客，谁与共开尊。
宿垆下早发
作者：毛奇龄
朝代：明
体裁：五言律诗

春坂横江馆，晨装去市垆。霞翻城上锦，露散草头珠。宿蝶衔衣带，栖鸦起辘轳。出门逢小吏，刚向府中趋。
宿少林寺梦跋陀饮予水
作者：毛奇龄
朝代：明
体裁：五言律诗

绝壑嵩阳晚，西行宿少林。月寒龙洞远，露下讲堂深。莲碗分丹液，杨枝滴素心。何年婚嫁毕，重向梦中寻。
宿山寺书壁
作者：毛奇龄
朝代：明
体裁：古风

小溪淅淅覆草里，大溪㶁㶁长松间。高嵓雨声落松叶，一夜冷彻桐君山。山中寂历忘近远，再宿始知路深浅。南朝寺僻春到迟，我来四月犹花飞。
宿州道中
作者：毛奇龄
朝代：明
体裁：五言律诗

远树低天碧，春烟着地生。乞浆林下意，折柳路傍情。联辔追徒语，回鞭惜马行。轻风吹短裌，看过酂阳城。
宿建平僧舍
作者：毛奇龄
朝代：明
体裁：五言律诗

寒云宿岭头，隔岭梵宫幽。门间山果落，窗外石泉流。灯影双林白，钟声万壑秋。愁心与劳思，到此共悠悠。
宿江寺
作者：毛奇龄
朝代：明
体裁：五言律诗

春宵宿上方，春雨思茫茫。花气冲帘细，江声入郡长。歌樽通梵宇，归梦满禅床。何事偏留滞，吴乡共楚乡。
宿玄妙观书范道士榻
作者：毛奇龄
朝代：明
体裁：五言排律

借宿上清家，松坛日影斜。白归天际鹤，红掩洞门花。羽驾留双节，玄经贮五车。春星排玉豆，晚饭进胡麻。海峤丹砂远，函关紫气赊。相逢仙室秘，为我授瑶华。
宿王言宪使庄
作者：毛奇龄
朝代：明
体裁：七言律诗

落木萧萧何处村，松关系马到来昏。雕阑暮雨听山阁，华表秋风拜墓门。径有名泉流暗草，缸开新酿覆香荪。此间已是山阴墅，不用还寻谢傅墩。
宿缪氏园同姜京兆作
作者：毛奇龄
朝代：明
体裁：七言律诗

因瞻通德过金阊，暂憩双泉旧草堂。地胜谢安江上墅，人来裴令午桥庄。画廊山半回花坞，红岫烟深接野塘。夜静市门堪贳酒，不教明月负清觞。
寄京兆杜二游云间二首·其一
作者：毛奇龄
朝代：明
体裁：七言绝句

西安杜预武昌侯，曾向山阴镜里游。长日榴花归去晚，寻君只在淀湖头。
寄京兆杜二游云间二首·其二
作者：毛奇龄
朝代：明
体裁：七言绝句

青龙战舰白龙沙，玉鲙金齑醉晚霞。却忆若耶春泛后，渌波长映杜陵花。
寄传宗孝廉尊公江园
作者：毛奇龄
朝代：明
体裁：七言律诗

东风吹日上江汀，野老江园酒未醒。最喜道傍无剥啄，且看膝下有宁馨。三春柳叶穿莺语，百尺桐花绕凤翎。五十年来蓬岛兴，几时同醉草玄亭。
寄何奉新
作者：毛奇龄
朝代：明
体裁：七言律诗

两度西江采绿蘋，南昌城下几逡巡。共称子贱真贤宰，最念何充是旧人。牛斗星寒酤市暮，龙溪花发讼庭春。归来倘觅柴桑侣，应有扁舟到奉新。
寄何毅庵有感
作者：毛奇龄
朝代：明
体裁：五言律诗

骠骑声名在，庐江誉望赊。南台馀柏叶，东阁有梅花。庭下趋三俊，屏深萃五车。楚人谣诼巧，切勿滞长沙。
寄俞九十四文起
作者：毛奇龄
朝代：明
体裁：五言绝句

久惬沧洲隐，还期汗漫游。天涯相问讯，谁不识韩休。
寄南丰令
作者：毛奇龄
朝代：明
体裁：七言律诗

轩绥高驾向南城，江介时瞻列宿明。自得独孤为茂宰，尽教李觏作编氓。壶中岩傍春云晓，旴下堂随秋雨成。华毂朱轮相送后，有谁专对在延英。
寄南士白鱼潭
作者：毛奇龄
朝代：明
体裁：古风

春嶂开红药，秋潭跳白鱼。人传平子赋，家受石公书。何日同相访，山阴道士庐。
寄吴制府广东
作者：毛奇龄
朝代：明
体裁：五言排律

妙略雄南服，鸿恩赉上京。五年专棨戟，独坐领簪缨。册授金鳌胜，兵摧玉洞平。三门新壁垒，八克旧家声。重地深分履，前辕早树旌。诏从双凤阙，节授五羊城。谷转桄榔暗，旗翻翡翠明。赵佗终北拜，马援且南征。操得贪泉厉，名因裹石成。朱方行处乐，白雉贡来轻。磐石诅茅土，河山倚保衡。八行难尽意，长使寸心倾。
寄呈伯兄六十初度时余滞淮·其一
作者：毛奇龄
朝代：明
体裁：五言律诗

困甚犹知岁，游来倍念兄。违时惊甲子，彻夜望长庚。故国双樽启，清天一雁鸣。淮南丛桂树，长是傍霜荣。
寄呈伯兄六十初度时余滞淮·其二
作者：毛奇龄
朝代：明
体裁：五言律诗

好学曾观国，流年竟杖乡。俟儿生绕膝，有弟去他方。天日经秋烈，淮流到海长。只怜三载客，不寄一清觞。
寄周焘
作者：毛奇龄
朝代：明
体裁：七言律诗

谁言琴氏好骑鱼，欲寄双缄问转虚。坐客己倾江左泪，闻君尚在道南居。吴中著有张融传，花下删成蒯子书。当日章安兵未起，趋庭长得过瓯馀。
寄大声徽之桐音南士大敬宪臣代书
作者：毛奇龄
朝代：明
体裁：五言排律

避地家千里，怀人思百端。乡关春邈邈，郡阁夜漫漫。马走时依栈，鸿飞敢渐磐。贫交投赵胜，曼语报任安。却载辞秦使，操兵谢汉官。舟车穷两越，书信断三韩。旅妇缝衣绽，江渔解剑寒。东亭悲聚散，北斗望阑干。海阔从垂钓，河清好伐檀。授词当尺素，反覆道加餐。
寄寇诗
作者：毛奇龄
朝代：明
体裁：七言绝句

莫愁艇子载琵琶，慢向青溪摘藕花。旧日侯门君记否，广陵城下邵平家。
寄山右方伯
作者：毛奇龄
朝代：明
体裁：七言律诗

太原行省领方州，况复开藩在晋丘。经国不须搜粟尉，安疆重藉富民侯。编图户列中条尽，转饷船随砥柱流。若问汾阴千载胜，白云犹是汉时秋。
寄广州使君
作者：毛奇龄
朝代：明
体裁：七言律诗

使君五马去南天，皂盖彤幨领郡年。廉励久推吴处嘿，风流何似谢临川。行春人在珠江里，来暮歌成桂树边。五月南征吹笛杳，岭头谁遣一枝传。
寄张七梧江宁幕府
作者：毛奇龄
朝代：明
体裁：五言律诗

四载留河内，三春傍海隅。未逢曹子建，长忆阮元瑜。名重云间鹤，饥随幕下乌。不知殷羡札，曾得寄来无。
寄徽之大敬代书时闻沈九嗣范邵二怀棠隽南宫
作者：毛奇龄
朝代：明
体裁：七言绝句

春雁归时未有书，三年思食渐江鱼。亲知尽献长杨赋，谁道还乘广柳车。
寄怀姜侍御图南分司南昌
作者：毛奇龄
朝代：明
体裁：五言律诗

节钺洪都府，屏藩牛斗间。高名震吴楚，伟伐控荆蛮。江树思来渺，湖云望去閒。南昌陈仲举，应向稚亭还。
寄怀姜都谏
作者：毛奇龄
朝代：明
体裁：五言律诗

每忆姜都谏，相看意气真。分星同碧酒，开阁让乌巾。晏子真知己，朱云本直臣。十年违道路，生死托何人。
寄怀钱太史同年·其一
作者：毛奇龄
朝代：明
体裁：七言绝句

五年视草对朱扉，墨汁看翻绿袷衣。一自东厅人去后，海山屏下到来稀。
寄怀钱太史同年·其三
作者：毛奇龄
朝代：明
体裁：七言绝句

上苑秋高晓籞开，洞庭白鹤好飞回。至和未就新唐史，尚待欧阳撰志来。
寄怀钱太史同年·其二
作者：毛奇龄
朝代：明
体裁：七言绝句

新披初服总同乡，秋到江南橘柚黄。诎指武丘西去路，相逢应笑酒垆傍。
寄施諲
作者：毛奇龄
朝代：明
体裁：七言律诗

何处关山忆旧京，草青还见阖闾城。田连海上琴难学，庾信江南赋未成。阳雁再来逢雨雪，寒花不断绕柴荆。天涯兄弟犹相望，欲上层楼百思生。
寄无锡吴明府
作者：毛奇龄
朝代：明
体裁：古风

忆昔游延陵，常登夫椒山。慷慨怀令君，高云相与还。就视获良契，茂茂承欢颜。饮泉知其清，置身东峰间。把弄不忍去，宛若冰雪寒。迄今逾岁月，七见山花丹。相思寡言讯，欲奋无羽翰。朅来返梁苑，延憩从近关。夫君惠化洽，比蔀能相安。津亭共车乘，垄亩偕盘餐。初为典使召，星轺起追扳。继为负土行，而且卧辙环。翟相制未复，寇公留多端。与民一家人，贤哉居是官。今兹四征起，羽檄纷河干。祗恐念方叔，徵辇来啴啴。我本羁旅客，中心恋所欢。临风寄微言，三覆增长叹。
寄昌平道沈佥事二首·其一
作者：毛奇龄
朝代：明
体裁：七言律诗

军都遥接塞门宽，北护神京似奠磐。旧卫尚持宣尉节，外台方重惠文冠。牙开雄镇边云静，幕映前朝寝树寒。最喜子牟怀阙近，日华高处即长安。
寄昌平道沈佥事二首·其二
作者：毛奇龄
朝代：明
体裁：七言律诗

北门锁钥壮皇封，大旆朱幢间锜茸。铁骑不须屯上谷，金汤长此控居庸。朵颜故部安三卫，袋带新装赐九重。闻道麟符分辇后，登楼清啸甚从容。
寄朱郡丞惠州
作者：毛奇龄
朝代：明
体裁：五言律诗

半刺行循郡，清戎到博罗。铜符分殿虎，银绶拂嵩螺。翠羽翻江阁，明珠耀海波。东官吟和处，应忆旧羊何。
寄李侍御·其一
作者：毛奇龄
朝代：明
体裁：七言律诗

南台分察一车轺，巡视军盐下浙潮。汉代饷曾归使�，越中兵又败夫椒。黄冠难返铜鱼渡，乌幕还留朱雀桥。骢马几时閒外厩，可怜髀肉竟全消。
寄李侍御·其二
作者：毛奇龄
朝代：明
体裁：七言律诗

江东虽小尚兵连，独抚盐车近一年。绣斧未巡新属国，霜毫犹记旧萧然。离鸿夜戍迁龙塞，布谷春耕叫鸟田。直指荷戈曾下濑，相思长讯上潮船。
寄李制府生日作
作者：毛奇龄
朝代：明
体裁：古风

使相授节钺，开幕东南疆。征缮行表貉，杖策入戎行。潢池会兵变，瓯越多叛亡。贼旆下姑蔑，获索近括仓。丈人师贞吉，鞫旅必有方。召虎镇淮服，杜预恢当阳。婴城并搏战，威噞如秋霜。保障此半壁，一若金与汤。惟时就坛拜，绝席同亲王。翳仁克佐贤，捣虚而戛亢。枭雄既慑伏，虎卫争腾骧。碨磊渐底平，须发已皓苍。迄今刷介马，柙刃三衢旁。军书尚倥偬，门柝犹恐皇。君子被儒服，所贵平披猖。畏威并怀德，不在称有光。伊予本编庶，窜处负痛创。苍头久奸旗，白骑尤抗梁。非公剪骄悍，谁与戢斧斨。况当炎昆时，玉石不得妨。抚恤俨慈母，衽席周匡床。方碑一以涕，奚啻在岘冈。予职忝史氏，将以书旗常。天子方倚赖，仍使镇上航。当其始受脤，膂力真方刚。今来遘花甲，岁月亦已长。蓟门隔千里，所寄惟清觞。微言当民谣，聊以志不忘。
寄李方伯
作者：毛奇龄
朝代：明
体裁：七言律诗

鹤绣犀鞶照锦茵，屏藩高启浙河滨。关中转运推萧相，洛下军需藉寇恂。满道官花方向日，盘根仙李正乘春。宾门渐觉薇垣近，几度思君意倍亲。
寄江南观察金君
作者：毛奇龄
朝代：明
体裁：七言律诗

登车揽辔久澄清，观察江南旧有名。开幕不离芳乐苑，全家只在石头城。帘边海气穿云起，树里江潮拂岸生。只为圣朝刑措近，故教召伯早持衡。
寄沈九秘书
作者：毛奇龄
朝代：明
体裁：七言绝句

吴兴才子掌文词，日草黄麻共紫丝。谁念十年乌鹊侣，裁书一寄凤凰池。
寄河南驿盐道
作者：毛奇龄
朝代：明
体裁：七言律诗

三河节镇拥朱旗，凤诏新裁五色丝。万灶授盐齐仲父，千秋置驿郑当时。开牙艮岳飞云旆，行部梁园奏雪词。欲指冰壶遥作颂，由来清德畏人知。
寄潮州使君
作者：毛奇龄
朝代：明
体裁：七言律诗

专城万里授金符，渺渺寒潮泻玉壶。岭表旧传廉叔度，天南重见管夷吾。丹楼日出飞鸾凤，皂盖春还听鹧鸪。谁信瀛阳标胜迹，风流千载在东吴。
寄献岭东使君
作者：毛奇龄
朝代：明
体裁：七言律诗

金牙玉节启龙江，岭右分藩早殿邦。一代才猷专百越，九天风雨下三泷。官亭葭吹开铜鼓，蛮女花枝映绣幢。陶侃功名君独擅，繇来国士本无双。
寄王子
作者：毛奇龄
朝代：明
体裁：七言律诗

洛思山下旧逢君，百里相过日未曛。一自甲兵原上散，不堪风雨岭头分。天涯碧草看成树，峰际青螺望似云。那幸辋川新句好，隔林还得一相闻。
寄田使君督学按部云间·其一
作者：毛奇龄
朝代：明
体裁：七言绝句

薄海文章有几存，淮南词赋自言尊。何如轺使相临处，江左名流尽在门。
寄田使君督学按部云间·其二
作者：毛奇龄
朝代：明
体裁：七言绝句

抡才按部遍江关，佳士菰芦自往还。谁信龙津人去后，顾雍犹自在云间。
寄祝刘母王太君
作者：毛奇龄
朝代：明
体裁：五言排律

锦帨开云缦，朱门对水澄。清樽倾绿醑，峻节著青菱。晚岁能餐桂，当年重饮冰。砚潆提瓮水，书照辟纑灯。身是陶贞烈，庭趋刘孝陵。笄珈颁错落，棹楔表崚嶒。甲子人间换，初阳地上升。环葭飞玉琯，覆斗絓珠绳。衣舞新緺绶，堂铺旧毾㲪。桃花开有日，坐见岁时增。
寄祝同年汪编修尊人双寿
作者：毛奇龄
朝代：明
体裁：五言排律

三寿函金册，双星转玉绳。裔传汪仲举，儿似柳吴兴。天上丝纶展，人间岁月增。桑弧悬鹊血，门帨絓龙缯。国老扶来罕，闺闲得未曾。登朝惟齿尚，举案与眉凭。鼓瑟歌方并，开樽酒是朋。千年桃实结，庶品蕙肴烝。凤喜翔新竹，鸠看集古藤。传经贻碧检，染纸用青菱。瀛海涛千顷，丹梯路几层。一觞惭寄祝，頫首诵冈陵。
寄祝姚少保六十初度
作者：毛奇龄
朝代：明
体裁：古风

大鹏搏扶越九万，林间斤鴳犹决抢。丈夫致身亦有会，安能刺促枌榆傍。当予少小擅文赋，即闻上国坛坫张。衣冠辐辏徒辇集，钟镛在序鼓在房。譬则齐晋大九合，下士受约如江黄。中间较文试帖括，犹然领解在帝乡。一朝烽火遍南服，夜起趯跃加腾骧。倾装贸铁募死士，叩马一谒沛献王。左手草檄右杀贼，遂平瓯越恢闽疆。习书请兵张仲武，麾扇克敌谢彦章。天子嘉叹遽锡命，骤令开府建羽幢。破蜀窦轨授神策，平吴杜预封当阳。论功不下大将列，铭德乃过元舅行。至今溟海凛威惠，环瀛万里无波扬。予忝梓里就史职，橐笔往往书旗常。况当弧矢挂綵箙，道远亦欲进一觞。幸颁金匮誓泰砺，将标铜柱凌扶桑。临风何以致称祝，神山巀嵲海水长。
寄祝江南方伯生日
作者：毛奇龄
朝代：明
体裁：古风

芙蓉初发清江浒，晓看天星照平楚。关内萧何本近臣，徐州荀羡将开府。前时鹏奋湖水滨，西陵相望多烽尘。但瞻武库归南省，并道文昌近北辰。今来甲子喜新遘，正值长庚转秋宿。方岳能吟史克诗，在朝共进申公寿。秣陵九月佳气新，大功坊底罗嘉宾。清樽欲献无由达，思煞秦淮对酒人。
寄祝淮阴蔡母徐太孺人初度
作者：毛奇龄
朝代：明
体裁：古风

淮阴有贤母，教子如子舆。朝探玉笥训，暮读金检书。结交满人间，曲巷多停车。况当草元成，家有问字庐。我尝客淮阴，拜母恋阶除。双鬓映霜雪，两颊开芙蕖。俯首聆教言，一似训子愚。今逢设帨辰，远隔天一隅。殷勤寄霞觞，彷佛同追趋。丹山九苞凤，哕哕能将雏。坐待羽翮丰，文彩横五都。
寄祝湘潭沈使君八十·其一
作者：毛奇龄
朝代：明
体裁：七言绝句

琵琶峰顶企朝暾，玉杖扶来好弄孙。怪道行厨仙酝美，法曹曾使在吴门。
寄祝湘潭沈使君八十·其二
作者：毛奇龄
朝代：明
体裁：七言绝句

楚泽行吟八十秋，长看织女会牵牛。醉来忽梦少年事，犹道慈恩寺里游。
寄祝王匡庐先生七十初度
作者：毛奇龄
朝代：明
体裁：五言排律

甲地开华阀，高筵启玉壶。人间瞻岱岳，天上见南弧。第五名偏重，无双誉不诬。孝思怀牧伯，至德绍司徒。书系阶前草，冠栖城上乌。交游同郭泰，论议近潜夫。皂帽龙垂尾，丹山凤有雏。却官成八俊，教子得三珠。赐馔长遗脍，徵车好载蒲。鸾书天外锡，鸠杖国中扶。奕世多传宝，群贤有绘图。一觞随献远，未敢效吹竽。
寄祝董太史尊人七十
作者：毛奇龄
朝代：明
体裁：五言排律

东国衣冠在，西堂几席连。千秋云伴侣，七十地行仙。肇氏来千乘，通儒继广川。晚能遗世宠，早为领时贤。远道回车辙，长桥理钓缗。才名齐顾劭，干请却任延。庭有三珠树，园藏九叠泉。膝前看凤翥，物外得鸢骞。花石新探乳，蓬池远献鲜。数从金简发，书以玉杯传。岳降逾良月，林居获大年。群瞻华发曜，屡舞綵衣鲜。家饷馀杭酒，门停甫里船。一觞遥寄处，敬诵白云篇。
寄答上海徐允哲·其一
作者：毛奇龄
朝代：明
体裁：七言绝句

敝衣羸马结黄尘，待诏公车又一春。遥忆申江新雨后，晴窗深坐读书人。
寄答上海徐允哲·其三
作者：毛奇龄
朝代：明
体裁：七言绝句

槐堂初入暑风清，梅雨江南一望平。记得沪城相别处，青龙浦口夏云生。
寄答上海徐允哲·其二
作者：毛奇龄
朝代：明
体裁：七言绝句

御河杨柳甫垂丝，寄到徐陵宫体诗。日探怀中吟未了，天街四月卖浆时。
寄答上海徐允哲·其四
作者：毛奇龄
朝代：明
体裁：七言绝句

制诏求贤空复催，金台终自待君来。晋庭纵授王康第，汉主还思徐乐才。
寄答吴江朱鹤龄原韵时方笺诗谬附予诗说并谢
作者：毛奇龄
朝代：明
体裁：七言律诗

寒风客舍暗灯檠，咫尺难通两地情。吴下未能随市卒，洛中空复会耆英。书来西塞看留字，家近东瓯苦用兵。何幸传经千载后，说诗还得附匡衡。
寄蔡君七十
作者：毛奇龄
朝代：明
体裁：七言律诗

子尼垂老着青裙，七十年来齿倍芬。西塞岩边谁是侣，南州座上每逢君。寻还宛委馀金字，望尽乡关见紫云。羡汝趋庭方入对，请缨阙下有终军。
寄赠吴门程西毓初度
作者：毛奇龄
朝代：明
体裁：七言律诗

安定先生静者流，萧然自放古长洲。时当五月犹披褐，家在三江未泛舟。膝下有人推孝则，吴中高士是言游。何时载得沧浪水，为汝开轩洗玉瓯。
寄赠姜京兆一首
作者：毛奇龄
朝代：明
体裁：五言排律

首善称三辅，雄图启八垓。须知天府重，应借月卿来。地转高丘黍，庭安夹道槐。讼田留传舍，走马过章台。主爵分中尉，清都接上台。张王如可继，赖汝救时才。
寄赠宋使君荦通蓟行署
作者：毛奇龄
朝代：明
体裁：古风

平明出东华，秋色亦何有。日照宣曲花，风吹掖门柳。使君拥朱旗，日饮潞亭酒。寒螗吟高槐，诗兴倍抖擞。伊昔对建礼，螭陛羡趋走。相隔仅郊阈，宛若间丘阜。天凉怀家山，岁宴忆良友。何当道元州，因君赠琼玖。
寄赠山东开府施君生日·其一
作者：毛奇龄
朝代：明
体裁：七言律诗

东藩锁钥卫神京，开府雄连七十城。星斗喜从天幕转，日华看向海潮生。威行岱麓风弥峻，操比齐河水更清。一介书生能建节，当时曾见庾兰成。
寄赠山东开府施君生日·其二
作者：毛奇龄
朝代：明
体裁：七言律诗

金笳开处动旌旄，獬绣裁成鹊练袍。赐履远垂沧海阔，期门孤并泰山高。全齐万户争悬矢，此地三公有佩刀。哲士挺生真不易，肯教圣主念民劳。
寄赠施比部提学山东
作者：毛奇龄
朝代：明
体裁：七言律诗

名曹外简重文衡，特指星麾历下城。炙毂渐袪齐辩士，束茅先待鲁诸生。沧溟水涨春潮阔，岱岳云开晓观清。汉代五经谁第一，相看惟有旧施卿。
寄赠朱大禹锡出宰山阳
作者：毛奇龄
朝代：明
体裁：五言律诗

汉室临淮郡，铜章分治遥。轩车洪泽雨，锦缆射阳潮。丛桂依官阁，鱼盐散市桥。南阳朱季在，应听府中谣。
寄赠柏乡相公生日一十四韵
作者：毛奇龄
朝代：明
体裁：七言排律

元臣复辟已多年，归卧东山兴渺然。天子久思黄发侣，都人犹诵衮衣篇。集贤里第需裴度，通德乡门属郑玄。赐杖不因酬赴阙，著书岂是记归田。两朝尽瘁馀钟鼎，千圣相逢在几筵。静里有筹还借箸，閒来得句已忘筌。锄苗陇上当牛喘，煮药阶头共鹤眠。永夜看星尝傍斗，随时掣电笑如椽。谈深总落珠盘里，诏密曾闻玉案前。连岁歉虞民力竭，历年高受主恩偏。中山蹋尽萧何履，滦水通将范蠡船。废劄欲焚开两瓮，缊袍难值到千钱。金籯遗得韦家教，玉树多于谢氏贤。祗为赤松游太早，一觞长寄海云边。
寄赠梅古愚八十·其一
作者：毛奇龄
朝代：明
体裁：五言绝句

因揽鸡山胜，曾随鹿帻贤。斲轮方七十，记得十年前。
寄赠梅古愚八十·其三
作者：毛奇龄
朝代：明
体裁：五言绝句

宛上多哲行，丈人饶古风。千秋老梅尉，八十面桃红。
寄赠梅古愚八十·其二
作者：毛奇龄
朝代：明
体裁：五言绝句

缃帙藜床展，青裙菰叶裁。长安旧游子，犹俟杖朝来。
寄赠淮安王君七十并示令子文学
作者：毛奇龄
朝代：明
体裁：古风

少年曾作淮阴游，伍胥庙傍寻酒楼。此时酣饮鲜杂客，座上往往来王猷。繁花当窗午云热，醉馀隔院听楚讴。因之登堂拜献老，有若健柏凌嵩丘。迄今廿载忆朋旧，梦回月出清淮流。但闻市少已渐散，纵有亦复非黑头。昨来徵车税城下，欲入不得烂两眸。犹幸同馆尽相识，淮市三子居最优。其中李生与王氏，实为羊邓深绸缪。况当献老年七十，秩阁将复倾庶羞。彦方高志但居里，逸少爱閒长汎舟。那能侍杖效宪乞，一觞捧出丹霞浮。长安雨歇鸿雁发，蓬池水落芙蓉秋。千年碧藕欲揽寄，冻沈三挫成一瓯。人生得岁贵适意，为我寄语且缩篘。不信但看服綵者，在家亦已扶鸣鸠。
寄赠西安鹿明府
作者：毛奇龄
朝代：明
体裁：七言律诗

琴台高踞汉新安，之子才名冠颍川。官舍栽花逾制锦，仙山收橘当租钱。人间放棹迎春后，客至开衙返照前。只愧趋庭真驽下，驱车仍负九方甄。
寄赠陈山人七十
作者：毛奇龄
朝代：明
体裁：古风

放舟过长泖，遥望梅花源。皑皑十馀里，有如银涛翻。良友徐允哲，邀我游其间。挥手不能从，至今劳心魂。山人颖川后，结屋缭土垣。读书博坟索，怀宝藏玙璠。遗世谢人染，观古究天根。有时负杖立，独与趋鲤言。梅花正开时，栗鹿驾短辕。京华埄尘中，爱梅过芄兰。回想下沙浦，花开满丘樊。君子畜秘术，青芝当朝飧。加以抱璞授，七十存真元。我欲窥至道，卜筑申江园。慷慨寄一卮，聊与志勿谖。
寄赠黔南蔡开府使君
作者：毛奇龄
朝代：明
体裁：七言律诗

重移幕府镇炎荒，御伞曾经赐武昌。入蜀路开韦节度，平吴功著杜当阳。九隆爨税收青海，四部蛮歌侑白狼。欲汎一觞何处见，云龙洲畔即澜沧。
寄赣南道丁使君
作者：毛奇龄
朝代：明
体裁：七言律诗

南行节镇重分巡，棨戟初开赣水滨。杨仆不为徼外使，柴侯本是部中人。褰帷风动诸蛮肃，落笔花飞五岭春。能向郁孤台上望，遥遥京阙岂难亲。
寄赵明府三首·其一
作者：毛奇龄
朝代：明
体裁：五言绝句

种柳山城外，看花江县西。风流贤邑宰，人说赵棠溪。
寄赵明府三首·其三
作者：毛奇龄
朝代：明
体裁：五言绝句

海润回波绿，江深爱日红。山阳车上客，流涕谢滕公。
寄赵明府三首·其二
作者：毛奇龄
朝代：明
体裁：五言绝句

每读棠溪文，临风起怀想。庐山千片云，片片集几上。